Produced by Henry Chen





春秋繁露
　董仲舒
卷一
楚莊王第一
玉杯第二卷二
竹林第三卷三
玉英第四
精華第五卷四
王道第六卷五
滅國上第七
滅國下第八
隨本消息第九
盟會要第十
正貫第十一
十指第十二
重政第十三卷六
服制像第十四
二端第十五
符瑞第十六
俞序第十七
離合根第十八
立元神第十九
保位權第二十卷七
考功名第二十一
通國身第二十二
三代改制質文第二十三
官制象天第二十四
堯舜不擅移湯武不專殺第二十五
服制第二十六卷八
度制第二十七
爵國第二十八
仁義法第二十九
必仁且智第三十卷九
身之養重於義第三十一
對膠西王越大夫不得為仁第三十二
觀德第三十三
奉本第三十四卷十
深察名號第三十五
實性第三十六
諸侯第三十七
五行對第三十八
第三十九[闕]
第四十[闕]卷十一
為人者天第四十一
五行之義第四十二
陽尊陰卑第四十三
王道通三第四十四
天容第四十五
天辨在人第四十六
陰陽位第四十七卷十二
陰陽終始第四十八
陰陽義第四十九
陰陽出入上下第五十
天道無二第五十一
暖燠常多第五十二
基義第五十三
第五十四[闕]卷十三
四時之副第五十五
人副天數第五十六
同類相動第五十七
五行相生第五十八
五行相勝第五十九
五行順逆第六十
治水五行第六十一卷十四
治亂五行第六十二
五行變救第六十三
五行五事第六十四
郊語第六十五卷十五
郊義第六十六
郊祭第六十七
四祭第六十八
郊祀第六十九
順命第七十
郊事對第七十一卷十六
執贄第七十二
山川頌第七十三
求雨第七十四
止雨第七十五
祭義第七十六
循天之道第七十七卷十七
天地之行第七十八
威德所生第七十九
如天之為第八十
天地陰陽第八十一
天道施第八十二
春秋繁露
　卷第一
　　楚莊王第一
　　楚莊王殺陳夏徵舒春秋貶其文不予專討也靈王殺齊慶封而直稱楚
子何也曰莊王之行賢而徵舒之罪重以賢君討重罪其於人心善若不貶庸
知其非正經春秋常於其嫌得者見其不得也是故齊桓不予專地而封晉文
不予致王而朝楚莊弗予專殺而討三者不得則諸侯之得殆此矣此楚靈之
所以稱子而討也春秋之辭多所況是文約而法明也問者曰不予諸侯之專
封復見於陳蔡之滅不予諸侯之專討獨不復見慶封之殺何也曰春秋之用
辭已明者去之未明者著之今諸侯之不得專討固已明矣而慶封之罪未有
所見也故稱楚子以伯討之著其罪之宜死以為天下大禁曰人臣之行貶主
之位亂國之臣雖不篡殺其罪皆宜死比於此其云爾也春秋曰晉伐鮮虞奚
惡乎晉而同夷狄也曰春秋尊禮而重信信重於地禮尊於身何以知其然也
宋伯姬疑禮而死於火齊桓公疑信而虧其地春秋賢而舉之以為天下法曰
禮而信禮無不答施無不報天之數也今我君臣同姓適女女無良心禮以不
答有恐畏我何其不夷狄也公子慶父之亂魯危殆亡而齊桓安之於彼無親
尚來憂我如何與同姓而殘賊遇我詩云宛彼鳴鳩翰飛戾天我心憂傷念彼
先人明發不昧有懷二人人皆有此心也今晉不以同姓憂我而強大厭我我
心望焉故言之不好謂之晉而已婉辭也問者曰晉惡而不可親公往而不敢
至乃人情耳君子何恥而稱公有疾也曰惡無故自來君子不恥內省不疚何
憂於志是已矣今春秋恥之者昭公有以取之也臣陵其君始於文而甚於昭
公受亂陵夷而無懼惕之心囂囂然輕計妄討犯大禮而取同姓接不義而重
自輕也人之言曰國家治則四鄰賀國家亂則四鄰散是故季孫專其位而大
國莫之正出走八年死乃得歸身亡子危困之至也君子不恥其困而恥其所
以窮昭公雖逢此時苟不取同姓詎至於是雖取同姓能用孔子自輔亦不至
如是時難而治簡行枉而無救是其所以窮也
　　春秋分十二世以為三等有見有聞有傳聞有見三世有聞四世有傳聞
五世故哀定昭君子之所見也襄成文宣君子之所聞也僖閔莊桓隱君子之
所傳聞也所見六十一年所聞八十五年所傳聞九十六年於所見微其辭於
所聞痛其禍於傳聞殺其恩與情俱也是故逐季氏而言又雩微其辭也子赤
殺弗忍書日痛其禍也子般殺而書乙未殺其恩也屈伸之志詳略之文皆應
之吾以其近近而遠遠親親而疏疏也亦知其貴貴而賤賤重重而輕輕也有
知其厚厚而薄薄善善而惡惡也有知其陽陽而陰陰白白而黑黑也百物皆
有合偶偶之合之仇之匹之善矣詩云威儀抑抑德音秩秩無怨無惡率由仇
匹此之謂也然則春秋義之大者也得一端而博達之觀其是非可以得其正
法視其溫辭可以知其塞怨是故於外道而不顯於內諱而不隱於尊亦然於
賢亦然此其別內外差賢不肖而等尊卑也義不訕上智不危身故遠者以義
諱近者以智畏畏與義兼則世逾近而言逾謹矣此定哀之所以微其辭以故
用則天下平不用則安其身春秋之道也
　　春秋之道奉天而法古是故雖有巧手弗修規矩不能正方圓雖有察耳
不吹六律不能定五音雖有知心不覽先王不能平天下然則先王之遺道亦
天下之規矩六律已故聖者法天賢者法聖此其大數也得大數而治失大數
而亂此治亂之分也所聞天下無二道故聖人異治同理也古今通達故先賢
傳其法於後世也春秋之於世事也善復古譏易常欲其法先王也然而介以
一言曰王者必改制自僻者得此以為辭曰古苟可循先王之道何莫相因世
迷是聞以疑正道而信邪言甚可患也答之曰人有聞諸侯之君射貍首之樂
者於是自斷貍首縣而射之曰
安在於樂也此聞其名而不知其實者也今所謂新王必改制者非改其道非
變其理受命於天易姓更王非繼前王而王也若一因前制修故業而無有所
改是與繼前王而王者無以別受命之君天之所大顯也事父者承意事君者
儀志事天亦然今天大顯已物襲所代而率與同則不顯不明非天志故必徒
居處更稱號改正朔易服色者無他焉不敢不順天志而明自顯也若夫大綱
人倫道理政治教化習俗文義盡如故亦何改哉故王者有改制之名無易道
之實孔子曰無為而治者其舜乎言其王堯之道而已此非不易之效與問者
曰物改而天授顯矣其必更作樂何也曰樂異乎是制為應天改之樂為應人
作之彼之所受命者必民之所同樂也是故大改制於初所以明天命也更作
樂於終所以見天功也緣天下之所新樂而為之文且以和政且以興德天下
未遍合和王者不虛作樂樂者盈於內而動發於外者也應其治時制禮作樂
以成之成者本末質文皆以具矣是故作樂者必反天下之所始樂於己以為
本舜時民樂其昭堯之業也故韶韶者昭也禹之時民樂其三聖相繼故夏夏
者大也湯之時民樂其救之於患害也故頀頀者救也文王之時民樂其興師
征伐也故武武者伐也四者天下同樂之一也其所同樂之端不可一也作樂
之法必反本之所樂所樂不同事樂安得不世異是故舜作韶而禹作夏湯作
頀而文王作武四樂殊名則各順其民始樂於己也吾見其效矣詩云文王受
命有此武功既伐于崇作邑于豐樂之風也又曰王赫斯怒爰整其旅當是時
紂為無道諸侯大亂民樂文王之怒而歌詠之也周人德已洽天下反本以為
樂謂之大武言民所始樂者武也云爾故凡樂者作之於終而名之以始重本
之義也由此觀之正朔服色之改受命應天制禮作樂之異人心之動也二者
離而復合所為一也
　　玉杯第二
　　春秋譏文公以喪取難者曰喪之法不過三年三年之喪二十五月今按
經文公乃四十一月方取取時無喪出其法也久矣何以謂之喪取曰春秋之
論事莫重於志今取必納幣納幣之月在喪分故謂之喪取也且文公秋祫祭
以冬納幣皆失於太蚤春秋不譏其前而顧譏其後必以三年之喪肌膚之情
也雖從俗而不能終猶宜未平於心今全無悼遠之志反思念取事是春秋之
所甚疾也故譏不出三年於首而已譏以喪取也不別先後賤其無人心也緣
此以論禮禮之所重者在其志志敬而節具則君子予之知禮志和而音雅則
君子予之知樂志哀而居約則君子予之知喪故曰非虛加之重志之謂也志
為質物為文文著於質質不居文文安施質質文兩備然後其禮成文質偏行
不得有我爾之名俱不能備而偏行之寧有質而無文雖弗予能禮尚少善之
介葛盧來是也有文無質非直不予乃少惡之謂州公寔來是也然則春秋之
序道也先質而後文右志而左物故曰禮云禮云玉帛云乎哉推而前之亦宜
曰朝云朝云辭令云乎哉樂云樂云鐘鼓云乎哉引而後之亦宜曰喪云喪云
衣服云乎哉是故孔子立新王之道明其貴志以反和見其好誠以滅偽其有
繼周之弊故若此也
　　春秋之法以人隨君以君隨天曰緣民臣之心不可一日無君一日不可
無君而猶三年稱子者為君心之未當立也此非以人隨君耶孝子之心三年
不當而踰年即位者與天數俱終始也此非以君隨天邪故屈民而伸君屈君
而伸天春秋之大義也
　　春秋論十二世之事人道浹而王道備法布二百四十二年之中相為左
右以成文采其居參錯非襲古也是故論春秋者合而通之緣而求之五其比
偶其類覽其緒屠其贅是以人道浹而王法立以為不然今夫天子踰年即位
諸侯於封內三年稱子皆不在經也而操之與在經無以異非無其辨也有所
見而經安受其贅也故能以比貫類以辨付贅者大得之矣
　　人受命於天有善善惡惡之性可養而不可改可豫而不可去若形體之
可肥轢而不可得革也是故雖有至賢能為君親含容其惡不能為君親令無
惡書曰厥辟去厥祇事親亦然皆忠孝之極也非至賢安能如是父不父則子
不子君不君則臣不臣耳
　　文公不能服喪不時奉祭不以三年又以喪取取于大夫以卑宗廟亂其
群祖以逆先公小善無一而大惡四五故諸侯弗予盟命大夫弗為使是惡惡
之徵不臣之效也出侮於外入奪於內無位之君也孔子曰政逮於大夫四世
矣蓋自文公以來之謂也
　　君子知在位者不能以惡服人也是故簡六藝以贍養之詩書序其志禮
樂純其美易春秋明其知六學皆大而各有所長詩道志故長於質禮制節故
長於文樂詠德故長於風書著功故長於事易本天地故長於數春秋正是非
故長於治人能兼得其所長而不能遍舉其詳也故人主大節則知闇大博則
業厭二者異失同貶其傷必至不可不察也是故善為師者既美其道有慎其
行齊時蚤晚任多少適疾徐造而勿趨稽而勿苦省其所為而成其所湛故力
不勞而身大成此之謂聖化吾取之
　　春秋之好微與其貴志也春秋修本末之義達變故之應通生死之志遂
人道之極者也是故君殺賊討則善而書其誅若莫之討則君不書葬而賊不
復見矣不書葬以為無臣子也賊不復見以其宜滅絕也今趙盾弒君四年之
後別牘復見非春秋之常辭也古今之學者異而問之曰是弒君何以復見猶
曰賊未討何以書葬何以書葬者不宜書葬也而書葬何以復見者亦不宜復
見也而復見二者同貫不得不相若也盾之復見直以赴問而辨不親弒非不
當誅也則亦不得不謂悼公之書葬直以赴問而辨不成弒非不當罪也若是
則春秋之說亂矣豈可法哉故貫比而論是非雖難悉得其義一也今盾誅無
傳弗誅無傳以比言之法論也無比而處之誣辭也今視其比皆不當死何以
誅之春秋赴問數百應問數千同留經中繙援比類以發其端卒無妄言而得
應於傳者今使外賊不可誅故皆復見而問曰此復見何也言莫妄於是何以
得應乎故吾以其得應知其問之不妄以其問之不妄知盾之獄不可不察也
夫名為弒父而實免罪者已有之矣亦有名為弒君而罪不誅者逆而距之不
若徐而味之且吾語盾有本詩云他人有心予忖度之此言物莫無鄰察視其
外可以見其內也今案盾事而觀其心愿而不刑合而信之非篡弒之鄰也按
盾辭號乎天苟內不誠安能如是是故訓其終始無弒之志枸惡謀者過在不
遂去罪在不討賊而已臣之宜為君討賊也猶子之宜為父嘗藥也子不嘗藥
故加之弒父臣不討賊故加之弒君其義一也所以示天下廢臣子之節其惡
之大若此也故盾之不討賊為弒君也與止之不嘗藥為弒父無以異盾不宜
誅以此參之問者曰夫謂之弒而有不誅其論難知非蒙之所能見也故赦止
之罪以傳明之盾不誅無傳何也曰世亂義廢背上不臣篡弒覆君者多而有
明大惡之誅誰言其誅故晉趙盾楚公子比皆不誅之文而弗為傳弗欲明之
心也問者曰人弒其君重卿在而弗能討者非一國也靈公弒趙盾不在不在
之與在惡有厚薄春秋責在而不討賊者弗繫臣子爾也責不在而不討賊者
乃加弒焉何其責厚惡之薄薄惡之厚也曰春秋之道視人所惑為立說以大
明之今趙盾賢而不遂於理皆見其善莫見其罪故因其所賢而加之大惡繫
之重責使人湛思而自省悟以反道曰吁君臣之大義父子之道乃至乎此此
所由惡薄而責之厚也他國不討賊者諸斗筲之民何足數哉弗繫人數而已
此所由惡厚而責薄也傳曰輕為重重為輕非是之謂乎故公子比嫌可以立
趙盾嫌無臣責許止嫌無子罪春秋為人不知惡而恬行不備也是故重累責
之以繅枉世而直之繅者不過其正弗能直知此而義畢矣
　卷第二
　　竹林第三
　　春秋之常辭也不予夷狄而予中國為禮至邲之戰偏然反之何也曰春
秋無通辭從變而移今晉變而為夷狄楚變而為君子故移其辭以從其事夫
莊王之舍鄭有可貴之美晉人不知其善而欲擊之所救已解如挑與之戰此
無善善之心而輕救民之意也是以賤之而不使得與賢者為禮秦穆侮蹇叔
而大敗鄭文輕眾而喪師春秋之敬賢重民如是是故戰攻侵伐雖數百起必
一二書傷其害所重也問者曰其書戰伐甚謹其惡戰伐無辭何也曰會同之
事大者主小戰伐之事後者主先苟不惡何為使起之者居下是其惡戰伐之
辭已且春秋之法凶年不修舊意在無苦民爾苦民尚惡之況傷民乎傷民尚
痛之況殺民乎故曰凶年修舊則譏造邑則諱是害民之小者惡之小也害民
之大者惡之大也今戰伐之於民其為害幾何考意而觀指則春秋之所惡者
不任德而任力驅民而殘賊之其所好者設而勿用仁義以服之也詩云弛其
文德洽此四國此春秋之所善也夫德不足以親近而文不足以來遠而斷斷
以戰伐為之者此固春秋所甚疾已皆非義也難者曰春秋之書戰伐也有惡
有善也惡軸擊而善偏戰恥伐喪而榮復讎奈何以春秋為無義戰而盡惡之
也曰凡春秋之記災異也雖畝有數莖猶謂之無麥苗也今天下之大三百年
之久戰攻侵伐不可勝數而復讎者有二焉是何以異於無麥苗之有數莖哉
不足以難之故謂之無義戰也以無義戰為不可則無麥苗亦不可也以無麥
苗為可則無義戰亦可矣若春秋之於偏戰也善其偏不善其戰有以效其然
也春秋愛人而戰者殺人君子奚說善殺其所愛哉故春秋之於偏戰也猶其
於諸夏也引之魯則謂之外引之夷狄則謂之內比之軸戰則謂之義比之不
戰則謂之不義故盟不如不盟然而有所謂善盟戰不如不戰然而有所謂善
戰不義之中有義義之中有不義辭不能及皆在於指非精心達思者其庸能
知之詩云棠棣之華偏其反而豈不爾思室是遠而孔子曰未之思也夫何遠
之有由是觀之見其指者不任其辭不任其辭然後可與適道矣
　　司馬子反為君使廢君命與敵情從其所請與宋平是內專政而外擅名
也專政則輕君擅名則不臣而春秋大之奚由哉曰為其有慘怛之恩不忍餓
一國之民使之相食推恩者遠之為大為仁者自然為美今子反出己之心矜
宋之民無計其閒故大之也難者曰春秋之法卿不憂諸侯政不在大夫子反
為楚臣而恤宋民是憂諸侯也不復其君而與敵平是政在大夫也湨梁之盟
信在大夫而春秋刺之為其奪君尊也平在大夫亦奪君尊而春秋大之此所
閒也且春秋之義臣有惡擅名美故忠臣不顯諫欲其由君出也書曰爾有嘉
謀嘉猷入告爾君于內爾乃順之于外曰此謀此猷惟我君之德此為人臣之
法也古之良大夫其事君皆若是今子反去君近而不復莊王可見而不告皆
以其解二國之難為不得已也奈其奪君名美何此所惑也曰春秋之道固有
常有變變用於變常用於常各止其科非相妨也今諸子所稱皆天下之常雷
同之義也子反之行一曲之變獨修之意也夫目驚而體失其容心驚而事有
所忘人之情也通於驚之情者取其一美不盡其失詩云采葑采菲無以下體
此之謂也今子反往視宋聞人相食大驚而哀之不意之至於此也是以心駭
目動而違常禮禮者庶於仁文質而成體者也今使人相食大失其仁安著其
禮方救其質奚恤其文故曰
當仁不讓此之謂也春秋之辭有所謂賤者有賤乎賤者夫有賤乎賤者則亦
有貴乎貴者矣今讓者春秋之所貴雖然見人相食驚人相爨救之忘其讓君
子之道有貴於讓者也故說春秋者無以平定之常義疑變故之大則義幾可
諭矣
　　春秋記天下之得失而見所以然之故甚幽而明無傳而著不可不察也
夫泰山之為大弗察弗見而況微眇者乎故按春秋而適往事窮其端而視其
故得志之君子有喜之人不可不慎也齊頃公親齊桓公之孫國固廣大而地
勢便利矣又得霸主之餘尊而志加於諸侯以此之故難使會同而易使驕奢
即位九年末嘗肯一與會同之事有怒魯衛之志而不從諸侯于清丘斷道春
往伐魯入其北郊顧返伐衛敗之新築當是時也方乘勝而志廣大國往聘慢
而弗敬其使者晉魯俱怒內悉其眾外得黨與衛曹四國相輔大困之獲齊
頃公斮逄丑父深本頃公之所以大辱身幾亡國為天下笑其端乃從懾魯勝
衛起伐魯魯不敢出擊衛大敗之因得氣而無敵國以興患也故曰得志有喜
不可不戒此其效也自是之後頃公恐懼不聽聲樂不飲酒食肉內愛百姓問
疾弔喪外敬諸侯從會與盟卒終其身家國安寧是福之本生於憂而禍起於
喜也嗚呼物之所由然其於人切近可不省邪
　　逄丑父殺其身以生其君何以不得謂知權丑父欺晉祭仲許宋俱枉正
以存其君然而丑父之所為難於祭仲祭仲見賢而丑父猶見非何也曰是非
難別者在此此其嫌疑相似而不同理者不可不察夫去位而避兄弟者君子
之所甚貴獲虜逃遁者君子之所甚賤祭仲措其君於人所甚貴以生其君故
春秋以為知權而賢之丑父措其君於人所甚賤以生其君春秋以為不知權
而簡之其俱枉正以存君相似也其使君榮之與使君辱不同理故凡人之有
為也前枉而後義者謂之中權雖不能成春秋善之魯隱公鄭祭仲是也前正
而後有枉者謂之邪道雖能成之春秋不愛齊頃公逄丑父是也夫冒大辱以
生其情無樂故賢人不為也而眾人疑焉春秋以為人之不知義而疑也故示
之以義曰國滅君死之正也正也者正於天之為人性命也天之為人性命使
行仁義而羞可恥非若鳥獸然苟為生苟為利而已是故春秋推天施而順人
理以至尊為不可以加於至辱大羞故獲者絕之以至辱為亦不可以加於至
尊大位故雖失位弗君也已反國復在位矣而春秋猶有不君之辭況其溷然
方獲而虜邪其於義也非君定矣若非君則丑父何權矣故欺三軍為大罪於
晉其免頃公為辱宗廟於齊是以雖難而春秋不愛丑父大義宜言於頃公曰
君慢侮而怒諸侯是失禮大矣今被大辱而弗能死是無恥也而復重罪請俱
死無辱宗廟無羞社稷如此雖陷其身尚有廉名當此之時死賢於生故君子
生以辱不如死以榮正是之謂也由法論之則丑父欺而不中權忠而不中義
以為不然復察春秋春秋之序辭也置王於春正之間非曰上奉天施而下正
人然後可以為王也云爾今善善惡惡好榮憎辱非人能自生此天施之在人
者也君子以天施之在人者聽之則丑父弗忠也天施之在人者使人有廉恥
有廉恥者不生於大辱大辱莫甚於去南面之位而束獲為虜也曾子曰辱若
可避避之而已及其不可避君子視死如歸謂如頃公者也
　　春秋曰鄭伐許奚惡於鄭而夷狄之也曰衛侯遫卒鄭師侵之是伐喪也
鄭與諸侯盟于蜀以盟而歸諸侯於是伐許是叛盟也伐喪無義叛盟無信無
信無義故大惡之問者曰是君死其子未踰年有稱伯不子法辭其罪何曰
先王之制有大喪者三年不呼其門順其志之不在事也書曰
高宗諒闇三年不言居喪之義也今縱不能如是奈何其父卒未踰年即以喪
舉兵也春秋以薄恩且施失其子心故不復得稱子謂之鄭伯以辱之也且其
先君襄公伐喪叛盟得罪諸侯諸侯怒之未解惡之未已繼其業者宜務善以
覆之今又重之無故居喪以伐人父伐人喪子以喪伐人父加不義於人子施
失恩於親以犯中國是父負故惡於前己起大惡於後諸侯畢怒而憎之率而
俱至謀共擊之鄭乃恐懼去楚而成蟲牢之盟是也楚與中國俠而擊之鄭罷
弊危亡終身愁辜吾本其端無義而敗由輕心然孔子曰道千乘之國敬事而
信知其為得失之大也故敬而慎之今鄭伯既無子恩又不庸計一舉兵不當
被患不窮自取之也是以生不得稱子去其義也死不得書葬見其窮也曰有
國者視此行身不放義興事不審時其何如此爾
　卷第三
　　玉英第四
　　謂一元者大始也知元年志者大人之所重小人之所輕是故治國之端
在正名名之正興五世五傳之外美惡乃形可謂得其真矣非子路之所能見
惟聖人能屬萬物於一而繫之元也終不及本所從來而承之不能遂其功是
以春秋變一謂之元元猶原也其義以隨天地終始也故人唯有終始也而生
不必應四時之變故元者為萬物之本而人之元在焉安在乎乃在乎天地之
前故人雖生天氣及奉天氣者不得與天元本天元命而共違其所為也故春
正月者承天地之所為也繼天之所為而終之也其道相與共功持業安容言
乃天地之元天地之元奚為於此惡施於人大其貫承意之理矣是故春秋之
道以元之深正天之端以天之端正王之政以王之政正諸侯之即位以諸侯
之即位正竟內之治五者俱正而化大行非其位而即之雖受之先君春秋危
之宋繆公是也非其位不受之先君而自即之春秋危之吳王僚是也雖然苟
能行善得眾春秋弗危衛侯晉以立書葬是也俱不宜立而宋繆受之先君而
危衛宣弗受先君而不危以此見得眾心之為大安也故齊桓非直弗受之先
君也乃率弗宜為君者而立罪亦重矣然而知恐懼敬舉賢人而以自覆蓋知
不背要盟以自湔浣也遂為賢君而霸諸侯使齊桓被惡而無此美得免殺戮
乃幸已何霸之有魯桓忘其憂而禍逮其身齊桓憂其憂而立功名推而散之
凡人有憂而不知憂者凶有憂而深憂之者吉易曰復自道何其咎此之謂也
匹夫之反道以除咎尚難人主之反道以除咎甚易詩云德輶如毛言其易也
　　公觀魚于棠何惡也凡人之性莫不善義然而不能義者利敗之也故君
子終日言不及利欲以勿言愧之而已愧之以塞其源也夫處位動風化者徒
言利之名爾猶惡之況求利乎故天王使人求賻求金皆為大惡而書今非直
使人也親自求之是為甚惡譏何故言觀魚猶言觀社也皆諱大惡之辭也
　　春秋有經禮有變禮為如安性平心者經禮也至有於性雖不安於心雖
不平於道無以易之此變禮也是故昏禮不稱主人經禮也辭窮無稱稱主人
變禮也天子三年然後稱王經禮也有故則未三年而稱王變禮也婦人無出
境之事經禮也母為子娶婦奔喪父母變禮也明乎經變之事然後知輕重之
分可與適權矣難者曰春秋事同者辭同此四者俱為變禮而或達於經或不
達於經何也曰春秋理百物辨品類別嫌微修本末者也是故星墜謂之隕螽
墜謂之雨其所發之處不同或降於天或發於地其辭不可同也今四者俱為
變禮也同而其所發亦不同或發於男或發於女其辭不可同也是或達於常
或達於變也
　　桓之志無王故不書王其志欲立故書即位書即位者言其弒君兄也不
書王者以言其背天子是故隱不言立桓不言王者從其志以見其事也從賢
之志以達其義從不肖之志以著其惡由此觀之春秋之所善善也所不善亦
不善也不可不兩省也
　　經曰宋督弒其君與夷傳言莊公馮殺之不可及於經何也曰非不可及
於經其及之端眇不足以類鉤之故難知也傳曰臧孫許與晉卻克同時而聘
乎齊按經無有豈不微哉不書其往而有避也今此傳而言莊公馮而於經不
書亦以有避也是以不書聘乎齊避所羞也不書莊公馮殺避所善也是故讓
者春秋之所善宣公不與其子而與其弟其弟亦不與子而反之兄子雖不中
法皆有讓高不可棄也故君子為之諱不居正之謂避其後也亂移之宋督以
存善志此亦春秋之義善無遺也若直書其篡則宣繆之高滅而善之無所見
矣難者曰為賢者諱皆言之為宣繆諱獨弗言何也曰不成於賢也其為善不
法不可取亦不可棄棄之則棄善志也取之則害王法故不棄亦不載以意見
之而已苟志於仁無惡此之謂也
　　器從名地從主人之謂制權之端焉不可不察也夫權雖反經亦必在可
以然之域不在可以然之域故雖死亡終弗為也公子目夷是也故諸侯父子
兄弟不宜立而立者春秋視其國與宜立之君無以異也此皆在可以然之域
也至於鄫取乎莒以之為同居目曰莒人滅鄫此在不可以然之域也故諸侯
在不可以然之域者謂之大德大德無踰閑者謂正經諸侯在可以然之域者
謂之小德小德出入可也權譎也尚歸之以奉鉅經耳故春秋之道博而要詳
而反一也公子目夷復其君終不與國祭仲已與後改之晉荀息死而不聽衛
曼姑拒而弗內此四臣事異而同心其義一也目夷之弗與重宗廟祭仲與之
亦重宗廟荀息死之貴先君之命曼姑拒之亦貴先君之命也事雖相反所為
同俱為重宗廟貴先帝之命耳難者日公子目夷祭仲之所為者皆存之事君
善之可矣荀息曼姑非有此事也而所欲恃者皆不宜立者何以得載乎義曰
春秋之法君立不宜立不書大夫立則書書之者弗予大夫之得立不宜立者
也不書予君之得立之也君之立不宜立者非也既立之大夫奉之是也荀息
曼姑之所得為義也
　　難紀季曰春秋之法大夫不得用地又曰公子無去國之義又曰君子不
避外難紀季犯此三者何以為賢賢臣故盜地以下敵棄君以避難乎曰賢者
不為是是故託賢於紀季以見季之弗為也紀季弗為而紀侯使之可知矣春
秋之書事時詭其實以有避也其書人時易其名以有諱也故詭晉文得志之
實以代諱避致王也詭莒子號謂之人避隱公也易慶父之名謂之仲孫變盛
謂之成諱大惡也然則說春秋者入則詭辭隨其委曲而後得之今紀季受命
乎君而經書專無善一名而文見賢此皆詭辭不可不察春秋之於所賢也固
順其志而一其辭章其義而褒其美今紀侯春秋之所貴也是以聽其入齊之
志而詭其服罪之辭也移之紀季故告糴於齊者實莊公為之而春秋詭其辭
以予臧孫辰以酅入於齊者實紀侯為之而春秋詭其辭以與紀季所以詭之
不同其實一也難者曰有國家者人欲立之固盡不聽國滅君死之正也何賢
乎紀侯曰齊將復讎紀侯自知力不加而志距之故謂其弟曰我宗廟之主不
可以不死也汝以酅往服罪於齊請以立五廟使我先君歲時有所依歸率一
國之眾以衛九世之主襄公逐之不去求之弗予上下同心而俱死之故謂之
大去春秋賢死義且得眾心也故為諱滅以為之諱見其賢之也以其賢之也
見其中仁義也
　　精華第五
　　春秋慎辭謹於名倫等物者也是故小夷言伐而不得言戰大夷言戰而
不得言獲中國言獲而不得言執各有辭也有小夷避大夷而不得言戰大夷
避中國而不得言獲中國避天子而不得言執名倫弗予嫌於相臣之辭也是
故大小不踰等貴賤如其倫義之正也
　　大●者何旱祭也難者曰大旱●祭而請雨大水鳴鼓而攻社天地之所
為陰陽之所起也或請焉或怒焉者何曰大旱者陽滅陰也陽滅陰者尊厭卑
也固其義也雖大甚拜請之而已敢有加也大水者陰滅陽也陰滅陽者卑勝
尊也日食亦然皆下犯上以賤傷貴者逆節也故鳴鼓而攻之朱絲而脅之為
其不義也此亦春秋之不畏強禦也故變天地之位正陰陽之序直行其道而
不忘其難義之至也是故脅嚴社而不為不敬靈出天王而不為不尊上辭父
之命而不為不承親絕母之屬而不為不孝慈義矣夫
　　難者曰春秋之法大夫無遂事又曰出境有可以安社稷利國家者則專
之可也又曰大夫以君命出進退在大夫也又曰聞喪徐行而不反也夫既曰
無遂事矣又曰專之可也既曰進退在大夫矣又曰徐行而不反也若相悖然
是何謂也曰四者各有所處得其處則皆是也失其處則皆非也春秋固有常
義又有應變無遂事者謂平生安寧也專之可也者謂救危除患也進退在大
夫者謂將率用兵也徐行不反者謂不以親害尊不以私妨公也此之謂將得
其私知其指故公子結受命往媵陳人之婦于鄄道生事從齊桓盟春秋弗非
以為救莊公之危公子遂受命使京師道生事之晉春秋非之以為是時僖公
安寧無危故有危而不專救謂之不忠無危而擅生事是卑君也故此二臣俱
生事春秋有是有非其義然也
　　齊桓挾賢相之能用大國之資即位五年不能致一諸侯於柯之盟見其
大信一年而近國之君畢至鄄幽之會是也其後二十年之間亦久矣尚未能
大合諸侯也至於救邢衛之事見存亡繼絕之義而明年遠國之君畢至貫澤
陽穀之會是也故曰親近者不以言召遠者不以使此其效也其後矜功振而
自足而不修德故楚人滅弦而志弗憂江黃伐陳而不往救損人之國而執其
大夫不救陳之患而責陳不納不復安鄭而必欲迫之以兵功未良成而志已
滿矣故曰管仲之器小哉此之謂也自是日衰九國叛矣
　　春秋之聽獄也必本其事而原其志志邪者不待成首惡者罪特重本直
者其論輕是故逢丑父當斮而轅濤塗不宜執魯季子追慶父而吳季子釋闔
廬此四者罪同異論其本殊也俱欺三軍或死或不死俱弒君或誅或不誅聽
訟折獄可無審耶故折獄而是也理益明教益行折獄而非也闇理迷眾與教
相妨教政之本也獄政之末也其事異域其用一也不可不以相順故君子重
之也
　　難晉事者曰春秋之法未踰年之君稱子蓋人心之正也至里克殺奚齊
避此正辭而稱君之子何也曰所聞詩無達詁易無達占春秋無達辭從變從
義而一以奉人仁人錄其同姓之禍固宜異操晉春秋之同姓也驪姬一謀而
三君死之天下之所共痛也本其所為為之者蔽於所欲得位而不見其難也
春秋疾其所蔽故去其正辭徒言君之子而已若謂奚齊曰嘻嘻為大國君之
子富貴足矣何必以兄之位為欲居之以至此乎云爾錄所痛之辭也故痛之
中有痛無罪而受其死者申生奚齊卓子是也惡之中有惡者己立之己殺之
不得如他臣之弒君齊公子商人是也故晉禍痛而齊禍重春秋傷痛而敦重
是以奪晉子繼位之辭與齊子成君之號詳見之也
　　古之人有言曰不知來視諸往今春秋之為學也道往而明來者也然而
其辭體天之微效難知也弗能察寂若無能察之無物不在是故為春秋者得
一端而多連之見一空而博貫之則天下盡矣魯僖公以亂即位而知親任季
子季子無恙之時內無臣下之亂外無諸侯之患行之二十年國家安寧季子
卒之後魯不支鄰國之患直乞師楚耳僖公之情非輒不肖而國衰益危者何
也以無季子也以魯人之若是也亦知他國之皆若是也以他國之皆若是亦
知天下之皆若是也此之謂連而貫之故天下雖大古今雖久以是定矣以所
任賢謂之主尊國安所任非其人謂之主卑國危萬世必然無所疑也其在易
曰鼎折足覆公餗夫鼎折足者任非其人也覆公餗者國家傾也是故任非其
人而國家不傾者自古至今未嘗聞也故吾按春秋而觀成敗乃切悁悁於前
世之興亡也任賢臣者國家之興也夫知不足以知賢無可奈何矣知之不能
任大者以死亡小者以亂危其若是何邪以莊公不知季子賢邪安知病將死
召而授以國政以殤公為不知孔父賢邪安知孔父死已必死趨而救之二主
知皆足以知賢而不決不能任故魯莊以危宋殤以弒使莊公早用季子而宋
殤素任孔父尚將興鄰國豈直免弒哉此吾所悁悁而悲者也
　卷第四
　　王道第六
　　春秋何貴乎元而言之元者始也言本正也道王道也王者人之始也王
正則元氣和順風雨時景星見黃龍下王不正則上變天賊氣并見五帝三王
之治天下不敢有君民之心什一而稅教以愛使以忠敬長老親親而尊尊不
奪民時使民不過歲三日民家給人足無怨望忿怒之患強弱之難無讒賊妒
疾之人民修德而美好被髮銜哺而游不慕富貴恥惡不犯父不哭子兄不哭
弟毒蟲不螫猛獸不搏抵蟲不觸故天為之下甘露朱草生醴泉出風雨時嘉
禾興鳳凰麒麟遊於郊囹圄空虛畫衣裳而民不犯四夷傳譯而朝民情至樸
而不文郊天祀地秩山川以時至封於泰山禪於梁父立明堂宗祀先帝以祖
配天天下諸侯各以其職來祭貢土地所有先以入宗廟端冕盛服而後見先
德恩之報奉先之應也
　　桀紂皆聖王之後驕溢妄行侈宮室廣苑囿窮五采之變極飭材之工困
野獸之足竭山澤之利食類惡之獸奪民財食高雕文刻鏤之觀盡金玉骨象
之工盛羽旄之飾窮白黑之變深刑妄殺以陵下聽鄭衛之音充傾宮之志靈
虎兕文采之獸以希見之意賞佞賜讒以糟為邱以酒為池孤貧不養殺聖賢
而剖其心生燔人聞其臭剔孕婦見其化斮朝涉之足察其拇殺梅伯以為醢
刑鬼侯之女取其環誅求無已天下空虛群臣畏恐莫敢盡忠紂愈自賢周發
兵不期會於孟津者八百諸侯共誅紂大亡天下春秋以為戒曰蒲社災周衰
天子微弱諸侯力政大夫專國士專邑不能行度制法文之禮諸侯背叛莫修
貢聘奉獻天子臣弒其君子弒其父孽殺其宗不能統理更相伐銼以廣地以
強相脅不能制屬強奄弱眾暴寡富使貧並兼無已臣下上僭不能禁止日為
之食星霣如雨雨螽沙鹿崩夏大雨水冬大雨雪霣石于宋五六鷁退飛霣霜
不殺草李梅實正月不雨至於秋七月地震梁山崩壅河三日不流畫晦彗星
見于東方孛于大辰鸛鵒來巢春秋異之以此見悖亂之徵孔子明得失差貴
賤反王道之本譏天王以致太平刺惡譏微不遺小大善無細而不舉惡無細
而不去進善誅惡絕諸本而已矣
　　天王使宰喧來歸惠公仲子之賵刺不及事也天王伐鄭譏親也會王世
子譏微也祭公來逆王后譏失禮也刺家父求車武氏毛伯求賻金王人救衛
王師敗於貿戎天王不養出居於鄭殺母弟王室亂不能及外分為東西周無
以先天下召衛侯不能致遣子突征衛不能絕伐鄭不能從無駭滅極不能從
諸侯得以大亂篡弒無已臣下上逼僭擬天子諸侯強者行威小國破滅晉至
三侵周與天王戰于貿戎而大敗之戎執凡伯於楚丘以歸諸侯本怨隨惡發
兵相破夷人宗廟社稷不能統理臣子強至弒其君父法度廢而不復用威武
絕而不復行故鄭魯易地晉文再致天子齊桓會王世子擅封邢衛杞橫行中
國意欲王天下魯舞八佾北祭泰山郊天祀地如天子之為以此之故弒君三
十二亡國五十二細惡不絕之所致也
　　春秋立義天子祭天地諸侯祭社稷諸山川不在封內不祭有天子在諸
侯不得專地不得專封不得專執天子之大夫不得舞天子之樂不得致天子
之賦不得適天子之貴君親無將將而誅大夫不得世大夫不得廢置君命立
適以長不以賢立子以貴不以長立夫人以適不以妾天子不臣母后之黨親
近以來遠未有不先近而致遠者也故內其國而外諸夏內諸夏而外夷狄言
自近者始也
　　諸侯來朝者得褒邾婁儀父稱字滕薛稱侯荊得人介葛盧得名內出言
如諸侯來曰朝大夫來曰聘王道之意也誅惡而不得遺細大諸侯不得為匹
夫興師不得執天子之大夫執天子之大夫與伐國同罪執凡伯言伐獻八佾
諱八言六鄭魯易地諱易言假晉文再致天子諱致言狩桓公存邢衛杞不見
春秋內心予之行法絕而不予止亂之道也非諸侯所當為也春秋之義臣不
討賊非臣也子不復儲非子也故誅趙盾賊不討者不書葬臣子之誅也許世
子止不嘗藥而誅為弒父楚公子比脅而立而不免於死齊桓晉文擅封致天
子誅亂繼絕存亡侵伐會同常為本主曰桓公救中國攘夷狄卒服楚至為王
者事晉文再致天子皆止不誅善其牧諸侯奉獻天子而服周室春秋予之為
伯誅意不誅辭之謂也
　　魯隱之代桓立祭仲之出忽立突仇牧孔父荀息之死節公子目夷不與
楚國此皆執權存國行正世之義守惓惓之心春秋嘉氣義焉故皆見之復正
之謂也夷狄邾婁人牟人葛人為其天王崩而相朝聘也此其誅也殺世子母
弟直稱君明失親親也魯季子之免罪吳季子之讓國明親親之恩也閽殺吳
子餘祭見刑人之不可近鄭伯髡原卒於會諱弒痛強臣專君君不得為善也
衛人殺州吁齊人殺無知明君臣之義守國之正也衛人立晉美得眾也君將
不言率師重君之義也正月公在楚臣子思君無一日無君之意也誅受令恩
衛葆以正囹圉之平也言圍成甲午祠兵以別迫脅之罪誅意之法也作南門
刻桷丹楹作雉門及兩觀築三臺新延廄譏驕溢不恤下也故臧孫辰請糴於
齊孔子曰
君子為國必有三年之積一年不熟乃請糴失君之職也誅犯始者省刑絕惡
疾始也大夫盟於澶淵刺大夫之專政也諸侯會同賢為主賢賢也春秋記纖
芥之失反之王道追古貴信結言而已不至用牲盟而後成約故曰齊侯衛侯
苟命於蒲傳曰古者不盟結言而退宋伯姬曰婦人夜出傳母不在不下堂曰
古者周公東征則西國怨桓公曰無貯粟無鄣谷無易樹子無以妾為妻宋襄
公曰不鼓不成列不阨人莊王曰古者杅不穿皮不蠹則不出君子篤於禮薄
於利要其人不要其土告從不赦不祥強不陵弱」齊頃公弔死視疾孔父正
色而立於朝人莫過而致難乎其君齊國佐不辱君命而尊齊侯此春秋之救
文以質也救文以質見天下諸侯所以失其國者亦有焉潞子欲合中國之禮
義離乎夷狄未合乎中國所以亡也吳王夫差行強於越臣人之主妾人之妻
卒以自亡宗廟夷社稷滅其可痛也長王投死於戲豈不哀哉晉靈行無禮處
臺上彈群臣枝解宰人而棄之漏陽處父之謀使陽處父死及患趙盾之諫欲
殺之卒為趙盾所弒晉獻公行逆理殺世子申生以驪姬立奚齊卓子皆殺死
國大亂四世乃定幾為秦所滅從驪姬起也楚平王行無度殺伍子苟父兄蔡
昭公朝之因請其裘昭公不與吳王非之舉兵加楚大敗之君舍乎君室大夫
舍乎大夫室妻楚王之母貪暴之所致也晉厲公行暴道殺無罪人一朝而殺
大臣三人明年臣下畏恐晉國殺之陳侯佗淫乎蔡蔡人殺之古者諸侯出疆
必具左右備一師以備不虞今陳侯恣以身出入民間至死閭里之庸甚非人
君之行也宋閔公矜婦人而心妒與大夫萬博萬譽魯莊公曰天下諸侯宜為
君者唯魯侯爾閔公妒其言曰此虜也爾虜焉故魯侯之美惡乎至萬怒搏閔
公絕脰此以與臣博之過也古者人君立於陰大夫立於陽所以別位明貴賤
今與臣相對而博置婦人在側此君臣無別也故使萬稱他國卑閔公之意閔
公藉萬而身與之博下君自置有辱之婦人之房俱而矜婦人獨得殺死之道
也春秋傳曰大夫不適君遠此逼也梁內役民無已其民不能堪使民比地為
伍一家亡五家殺刑其民曰先亡者封後亡者刑君者將使民以孝於父母順
於長老守丘墓承宗廟世世祀其先今求財不足行罰如將不勝殺戮如屠仇
讎其民魚爛而亡國中盡空春秋曰梁亡亡者自亡也非人亡之也虞公貪財
不顧其難快耳悅目受晉之璧屈產之乘假晉師道還以自滅宗廟破毀社稷
不祀身死不葬貪財之所致也故春秋以此見物不空來寶不虛出自內出者
無匹不行自外至者無主不止此其應也楚靈王行強乎陳蔡意廣以武不顧
其行慮所美內罷其眾乾谿有物女水盡則女見水滿則不見靈王舉發其國
而役三年不罷楚國大怨有行暴意殺無罪臣成然楚國大懣公子棄疾卒令
靈王父子自殺而取其國虞不離津澤農不去疇土而民相愛也此非盈意之
過耶魯莊公好宮室一年三起臺夫人內淫兩弟弟兄子父相殺國絕莫繼為
齊所存夫人淫之過也妃匹貴妾可不慎邪此皆內自強從心之敗已見自強
之敗尚有正諫而不用卒皆取亡曹諫其君曰戎眾以無義君無自適君不
聽果死戎寇伍子苟諫吳王以為越不可不取吳王不聽至死伍子苟還九年
越果大滅吳國秦穆公將襲鄭百里蹇叔諫曰千里而襲人者未有不亡者也
穆公不聽師果大敗殽中匹馬隻輪無反省晉假道虞虞公許之宮之奇諫曰
宴亡齒寒虞虢之相救非相賜也君請勿許虞公不聽後虞果亡於晉春秋明
此存亡道可觀也觀乎蒲社知驕溢之罰觀乎許田知諸侯不得專封觀乎齊
桓晉文宋襄楚莊知任賢奉上之功觀乎魯隱祭仲叔武孔父荀息仇牧吳季
子公子目夷知忠臣之效觀乎楚公子比知臣子之道效死之義觀乎潞子知
無輔自詛之敗觀乎公在楚知臣子之恩觀乎漏言知忠道之絕觀乎獻六羽
知上下之差觀乎宋伯姬知貞婦之信觀乎吳王夫差知強陵弱親乎晉獻公
知逆理近色之過觀乎楚昭王之伐蔡知無義之反觀乎晉厲之妄殺無罪知
行暴之報觀乎陳佗宋閔知妒淫之禍觀乎虞公梁亡知貪財枉法之窮觀乎
楚靈知苦民之壤觀乎魯莊之起臺知驕奢淫佚之失觀乎衛侯朔知不即召
之罪觀乎執凡伯知犯上之法觀乎晉卻缺之伐邾婁知臣下作福之誅觀乎
公子翬知臣窺君之意觀乎世卿知移權之敗故明王視於冥冥聽於無聲天
覆地載天下萬國莫敢不悉靖其職受命者不示臣下以知之至也故道同則
不能相先情同則不能相使此其教也由此觀之未有去人君之權能制其勢
者也未有貴賤無差能全其位者也故君子慎之
　卷第五
　　滅國上第七
　　王者民之所往君者不失其群者也故能使萬民往之而得天下之群者
無敵於天下弒君三十六亡國五十二小國德薄不朝聘大國不與諸侯會聚
孤特不相守獨居不同群遭難莫之救所以亡也非獨公侯大人如此生天地
之間根本微者不可遭大風疾雨立鑠消耗衛侯朔固事齊襄而天下患之虞
虢并力晉獻難之晉趙盾一夫之士也無尺寸之土一介之眾也而靈公據霸
主之餘尊而欲誅之窮變極軸軸盡力竭禍大及身推盾之心載小國之位庸
能亡之哉故伍子苟一夫之士也去楚干闔廬遂得意於吳所託者誠是何可
禦邪楚王髡託其國於子玉得臣而天下畏之虞公託其國於宮之奇晉獻患
之及髡殺得臣天下輕之虞公不用宮之奇晉獻亡之存亡之端不可不知也
諸侯見加以兵逃遁奔走至於滅亡而莫之救平生之素行可見也隱代桓立
所謂僅存耳使無駭帥師滅極內無諫臣外無諸侯之救載亦由是也宋蔡衛
國伐之鄭因其力而取之此無以異於遺重寶於道而莫之守見者掇之也鄧
穀失地而朝魯桓鄧穀失地不亦宜乎
　　滅國下第八
　　紀侯之所以滅者乃九世之也一旦之言危百世之嗣故曰大去衛人
侵成鄭入成及齊師圍成三被大兵終滅莫之救所恃者安在齊桓公欲行霸
道譚遂違命故滅而奔莒不事大而事小曹伯之所以戰死於位諸侯莫助憂
者幽之會齊桓數合諸侯曹小未嘗來也魯大國幽之會莊公不往戎人乃窺
兵於濟西由見魯孤獨而莫之救也此時大夫廢君命專救危者魯莊公二十
七年齊桓為幽之會衛人不來其明年桓公怒而大敗之及伐山戎張旗陳獲
以驕諸侯於是魯一年三築臺亂臣比三起於內夷狄之兵仍滅於外衛滅之
端以失幽之會亂之本存親內蔽邢未嘗會齊桓也附晉又微晉侯獲於韓而
背之淮之會是也齊桓卒豎刁易牙之亂作邢與狄伐其同姓取之其行如此
雖爾親庸能親爾乎是君也其滅於同姓衛侯燬滅邢是也齊桓為幽之會衛
不至桓怒而伐之狄滅之桓憂而立之魯莊為柯之盟劫汶陽魯絕桓立之邢
杞未嘗朝聘齊桓見其滅率諸侯而立之用心如此豈不霸哉故以憂天下與
之
　　隨本消息第九
　　顏淵死子曰天喪予子路死子曰天祝予西狩獲麟曰吾道窮吾道窮三
年身隨而卒階此而觀天命成敗聖人知之有所不能救命矣夫
　　先晉獻之卒齊桓為葵丘之會再致其集先齊孝未卒一年魯僖乞師取
穀晉文之威天子再致先卒一年魯僖公之心分而事齊文公不事晉先齊侯
潘卒一年文公如晉衛侯鄭伯皆不期來齊侯已卒諸侯果會晉大夫於新城
魯昭公以事楚之故晉人不入楚國強而得意一年再會諸侯伐強吳為齊誅
亂臣遂滅厲魯得其威以滅鄫其明年如晉無河上之難先晉昭之卒一年無
難楚國內亂臣弒君諸侯會於平丘謀誅楚亂臣昭公不得與盟大夫見執吳
大敗楚之黨六國於雞父公如晉而大辱春秋為之諱而言有疾由此觀之所
行從不足恃所事者不可不慎此亦存亡榮辱之要也先楚莊王卒之三年晉
滅赤狄潞氏及甲氏留吁先楚子審卒之三年鄭服蕭魚晉侯周卒一年先楚
子昭卒之二年與陳蔡伐鄭而大克其明年楚屈建會諸侯而張中國卒之三
年諸夏之君朝於楚楚子卷繼之四年而卒其國不為侵奪而顧隆盛強大中
國不出年餘何也楚子昭蓋諸侯可者也天下之疾其君者皆赴愬而乘之兵
四五出常以眾擊少以專擊散義之盡也先卒四五年中國內乖齊晉魯衛之
兵分守大國襲小諸夏再會陳儀齊不肯往吳在其南而二君殺中國在其北
而齊衛殺其君慶封劫君亂國石惡之徒聚而成群衛衎據陳儀而為諼林父
據戚而以畔宋公殺其世子魯大饑中國之行亡國之跡也譬如於文宣之際
中國之君五年之中五君殺以晉靈之行使一大夫立於斐林拱揖指撝諸侯
莫敢不出此猶隰之有泮也
　　盟會要第十
　　至意雖難喻蓋聖人者貴除天下之患貴除天下之患故春秋重而書天
下之患遍矣以為本於見天下之所以致患其意欲以除天下之患何謂哉天
下者無患然後性可善性可善然後清廉之化流清廉之化流然後王道舉禮
樂興其心在此矣傳曰諸侯相聚而盟君子修國曰此將率為也哉是以君子
以天下為憂也患乃至於弒君三十六亡國五十二細惡不絕之所致也辭已
喻矣故曰立義以明尊卑之分強幹弱枝以明大小之職別嫌疑之行以明正
世之義采摭託意以繅失禮善無小而不舉惡無小而不去以純其美別賢不
肖以明其尊親近以來遠因其國而容天下名倫等物不失其理公心以是非
賞善誅惡而王澤洽始於除患正一而萬物備故曰大矣哉其號兩言而管天
下此之謂也
　　正貫第十一
　　春秋大義之所本耶六者之科六者之恉之謂也然後援天端布流物而
貫通其理則事變散其辭矣故志得失之所從生而後差貴賤之所始矣論罪
源深淺定法誅然後絕屬之分別矣立義定尊卑之序而後君臣之職明矣載
天下之賢方表謙義之所在則見復正焉耳幽隱不相踰而近之則密矣而後
萬變之應無窮者故可施其用於人而不悖其倫矣是以必明其統於施之宜
故知其氣矣然後能食其志也知其聲矣而後能扶其精也知其行矣而後能
遂其形也知其物矣然後能別其情也故倡而民和之動而民隨之是知引其
天性所好而壓其情之所憎者也如是則言雖約說必布矣事雖小功必大矣
聲響盛化鉉於物散入於理德在天地神明休集並行而不竭盈於四海而訟
詠書曰八音克諧無相奪倫神人以和」乃是謂也故明於情性乃可與論為
政不然雖勞無功夙夜是寤思慮惓心猶不能睹故天下有非者三示當中孔
子之所謂非尚安知通哉
　　十指第十二
　　春秋二百四十二年之文天下之大事變之博無不有也雖然大略之要
有十指十指者事之所繫也王化之所由得流也舉事變見有重焉一指也見
事變之所至者一指也因其所以至者而治之一指也強榦弱枝大本小末一
指也別嫌疑異同類一指也論賢才之義別所長之能一指也親近來遠同民
所欲一指也承周文而反之質一指也木生火火為夏天之端一指也切刺譏
之所罰考變異之所加天之端一指也舉事變見有重焉則百姓安矣見事變
之所至者則得失審矣因其所以至而治之則事之本正矣強榦弱枝大本小
末則君臣之分明矣別嫌疑異同類則是非著矣論賢才之義別所長之能則
百官序矣承周文而反之質則化所務立矣親近來遠同民所欲則仁恩達矣
木生火火為夏則陰陽四時之理相受而次矣切刺譏之所罰考變異之所加
則天所欲為行矣統此而舉之仁往而義來德澤廣大衍溢於四海陰陽和調
萬物靡不得其理矣說春秋凡用是矣此其法也
　　重政第十三
　　惟聖人能屬萬物於一而繫之元也終不及本所從來而承之不能遂其
功是以春秋變一謂之元元猶原也其義以隨天地終始也故人惟有終始也
而生不必應四時之變故元者為萬物之本而人之元在焉安在乎乃在乎天
地之前故人雖在天氣及奉天氣者不得與天元本天元命而共違其所為也
故春正月者承天地之所為也繼天之所為而終之也其道相與共功持業安
容言乃天地之元天地之元奚為於此惡施於人大其貫承意之理矣
　　能說鳥獸之類者非聖人所欲說也聖人所欲說在於說仁義而理之知
其分科條別貫所附明其義之所審勿使嫌疑是乃聖人所貴而已矣不然傳
於眾辭觀於眾物說不急之言而以惑後進者君子之所甚惡也奚以為哉聖
人思慮不厭晝日繼之以夜然後萬物察者仁義矣由此言之尚自為得之哉
故曰於乎為人師者可無慎邪夫義出於經經傳大本也棄營勞心也苦志盡
情頭白齒落尚不合自錄也哉
　　人始生有大命是其體也有變命存其間者其政也政不齊則人有忿怒
之志若將施危難之中而時有隨遭者神明之所接絕屬之符也亦有變其間
使之不齊如此不可不省之省之則重政之本矣
　　撮以為一進義誅惡絕之本而以其施此與湯武同而有異湯武用之治
往故春秋明得失差貴賤本之天王之所失天下者使諸侯得以大亂之說而
後引而反之故曰博而明深而切矣
　卷第六
　　服制像第十四
　　天地之生萬物也以養人故其可適者以養身體其可威者以為容服禮
之所為興也劍之在左青龍之象也刀之在右白虎之象也韍之在前赤鳥之
象也冠之在首玄武之象也四者人之盛飾也夫能通古今別然不然乃能服
此也蓋玄武者貌之最嚴有威者也其像在後其服反居首武之至而不用矣
聖人之所以超然雖欲從之末由也已夫執介冑而後能拒敵者故非聖人之
所貴也君子顯之於服而勇武者消其志於貌也矣故文德為貴而威武為下
此天下之所以永全也於春秋何以言之孔父義形於色而姦臣不敢容邪虞
有宮之奇而獻公為之不寐晉厲之強中國以寢尸流血不已故武王克殷裨
冕而搢笏虎賁之士說劍安在勇猛必在武殺然後威是以君子所服為上矣
故望之儼然者亦已至矣豈可不察乎
　　二端第十五
　　春秋至意有二端不本二端之所從起亦未可與論災異也小大微著之
分也夫覽求微細於無端之處誠知小之將為大也微之將為著也吉凶未形
聖人所獨立也雖欲從之末由也已此之謂也故王者受命改正朔不順數而
往必迎來而受之者授受之義也故聖人能繫心於微而致之著也是故春秋
之道以元之深正天之端以天之端正王之政以王之政正諸侯之即位以諸
侯之即位正竟內之治五者俱正而化大行故書日蝕星隕有蜮山崩地震夏
大雨水冬大雨雹隕霜不殺草自正月不雨至於秋七月有鸛鵒來巢春秋異
之以此見悖亂之徵是小者不得大微者不得著雖甚末亦一端孔子以此效
之吾所以貴微重始是也因惡夫推災異之象於前然後圖安危禍亂於後者
非春秋之所甚貴也然而春秋舉之以為一端者亦欲其省天譴而畏天威內
動於心志外見於事情修身審己明善心以反道者也豈非貴微重始慎終推
效者哉
　　符瑞第十六
　　有非力之所能致而自至者西狩獲麟受命之符是也然後託乎春秋正
不正之間而明改制之義一統乎天子而加憂於天下之憂也務除天下所患
而欲以上通五帝下極三王以通百王之道而隨天之終始博得失之效而考
命象之為極理以盡情性之宜則天容遂矣百官同望異路一之者在主率之
者在相
　　俞序第十七
　　仲尼之作春秋也上探正天端王公之位萬民之所欲下明得失起賢才
以待後聖故引史記理往事正是非見王公史記十二公之間皆衰世之事故
門人惑孔子曰吾因其行事而加乎王心焉以為見之空言不如行事博深切
明子貢閔子公肩子言其切而為國家資也其為切而至於殺君亡國奔走不
得保社稷其所以然是皆不明於道不覽於春秋也故衛子夏言有國家者不
可不學春秋不學春秋則無以見前後旁側之危則不知國之大柄君之重任
也故或脅窮失國揜殺於位一朝至爾苟能述春秋之法致行其道豈徒除禍
哉乃堯舜之德也故世子曰功及子孫光輝百世聖人之德莫美於恕故予先
言春秋詳己而略人因其國而容天下春秋之道大得之則以王小得之則以
霸故曾子子石盛美齊侯安諸侯尊天子霸王之道皆本於仁仁天心故次之
以天心愛人之大者莫大於思患而豫防之故蔡得意於吳魯得意於齊而春
秋皆不告故次以言怨人不可邇敵國不可狎攘竊之國不可使久親皆防患
為民除患之意也不愛民之漸乃至於死亡故言楚靈王晉厲公生弒於位不
仁之所致也故善宋襄公不厄人不由其道而勝不如由其道而敗春秋貴之
將以變習俗而成王化也故子夏言春秋重人諸譏皆本此或奢侈使人憤怨
或暴虐賊害人終皆禍及身故子池言魯莊築臺丹楹刻桷晉厲之刑刻意者
皆不得以壽終上奢侈刑又急皆不內恕求備於人故次以春秋緣人情赦小
過而傳明之曰君子辭也孔子明得失見成敗疾時世之不仁失王道之體故
緣人情赦小過傳又明之曰君子辭也孔子曰吾因行事加吾王心焉假其位
號以正人倫因其成敗以明順逆故其所善則桓文行之而遂其所惡則亂國
行之終以敗故始言大惡殺君亡國終言赦小過是亦始於麤粗終於精微教
化流行德澤大洽天下之人人有士君子之行而少過矣亦譏二名之意也
　離合根第十八
　　天高其位而下其施藏其形而見其光高其位所以為尊也下其施所以
為仁也藏其形所以為神見其光所以為明故位尊而施仁藏神而見光者天
之行也故為人主者法天之行是故內深藏所以為神外博觀所以為明也任
群賢所以為受成乃不自勞於事所以為尊也汎愛群生不以喜怒賞罰所以
為仁也故為人主者以無為為道以不私為寶立無為之位而乘備具之官足
不自動而相者導進口不自言而擯者贊辭心不自慮而群臣效當故莫見其
為之而功成矣此人主所以法天之行也為人臣者法地之道暴其形出其情
以示人高下險易堅耎剛柔肥轢美惡累可就財也故其形宜不宜可得而財
也為人臣者比地貴信而悉見其情于主主亦得而財之故王道威而不失為
人臣常竭情悉力而見其短長使主上得而器使之而猶地之竭竟其情也故
其形宜可得而財也
　　立元神第十九
　　君人者國之元發言動作萬物之樞機樞機之發榮辱之端也失之豪釐
駟不及追故為人君者謹本詳始敬小慎微志如死灰形如委衣安精養神寂
寞無為休形無見影揜聲無出響虛心下士觀來察往謀於眾賢考求眾人得
其心遍見其情察其好惡以參忠佞考其往行驗之於今計其蓄積受於先賢
釋其讎怨視其所爭差其黨族所依為臬據位治人用何為名累日積久何功
不成可以內參外可以小占大必知其實是謂開闔君人者國之本也夫為國
其化莫大於崇本崇本則君化若神不崇本則君無以兼人無以兼人雖峻刑
重誅而民不從是所謂驅國而棄之者也患庸甚焉何謂本曰天地人萬物之
本也天生之地養之人成之天生之以孝悌地養之以衣食人成之以禮樂三
者相為手足合以成體不可一無也無孝悌則亡其所以生無衣食則亡其所
以養無禮樂則亡其所以成也三者皆亡則民如麋鹿各從其欲家自為俗父
不能使子君不能使臣雖有城郭名曰虛邑如此其君河塊而僵莫之危而自
危莫之喪而自亡是謂自然之罰自然之罰至裹襲石室分障險阻猶不能逃
之也明主賢君必於其信是故肅慎三本郊祀致敬共事祖禰舉顯孝悌表異
孝行所以奉天本也秉耒躬耕採桑親蠶墾草殖穀開闢以足衣食所以奉地
本也立辟廱庠序修孝悌敬讓明以教化感以禮樂所以奉人本也三者皆奉
則民如子弟不敢自專邦如父母不待恩而愛不須嚴而使雖野居露宿厚於
宮室如是者其君安河而臥莫之助而自強莫之綏而自安是謂自然之賞自
然之賞至雖退讓委國而去百姓襁負其子隨而君之君亦不得離也故以德
為國者甘於飴蜜固於膠漆是以聖賢勉而崇本而不敢失也君人者國之證
也不可先倡感而後應故居倡之位而不行倡之勢不居和之職而以和為德
常盡其下故能為之上也
　　體國之道在於尊神尊者所以奉其政也神者所以就其化也故不尊不
畏不神不化夫欲為尊者在於任賢欲為神者在於同心賢者備股肱則君尊
嚴而國安同心相承則變化若神莫見其所為而功德成是謂尊神也
　　天積眾精以自剛聖人積眾賢以自強天序日月星辰以自光聖人序爵
祿以自明天所以剛者非一精之力聖人所以強者非一賢之德也故天道務
盛其精聖人務眾其賢盛其精而壹其陽眾其賢而同其心壹其陽然後可以
致其神同其心然後可以致其功是以建治之術貴得賢而同心為人君者其
要貴神神者不可得而視也不可得而聽也是故視而不見其形聽而不聞其
聲聲之不聞故莫得其響不見其形故莫得其影莫得其影則無以曲直也莫
得其響則無以清瘺也無以曲直則其功不可得而敗無以清瘺則其名不可
得而度也所謂不見其形者非不見其進止之形也言其所以進止不可得而
見也所謂不聞其聲者非不聞其號令之聲也言其所以號令不可得而聞也
不見不聞是謂冥昏能冥則明能昏則彰能冥能昏是謂神人君貴居冥而明
其位處陰而向陽惡人見其情而欲知人之心是故為人君者執無源之慮行
無端之事以不求奪以不問問吾以不求奪則我利矣彼以不出出則彼費矣
吾以不問問則我神矣彼以不對對則彼情矣故終日問之彼不知其所對終
日奪之彼不知其所出吾則以明而彼不知其所亡故人臣居陽而為陰人君
居陰而為陽陰道尚形而露情陽道無端而貴神
　　保位權第二十
　　民無所好君無以權也民無所惡君無以畏也無以權無以畏則君無以
禁制也無以禁制則比肩齊勢而無以為貴矣故聖人之治國也因天地之性
情孔竅之所利以立尊卑之制以等貴賤之差設官府爵祿利五味盛五色調
五聲以誘其耳目自令清瘺昭然殊體榮辱踔然相駮以感動其心務致民令
有所好有所好然後可得而勸也故設賞以勸之有所好必有所惡有所惡然
後可得而畏也故設罰以畏之既有所勸又有所畏然後可得而制制之者制
其所好是以勸賞而不得多也制其所惡是以畏罰而不可過也所好多則作
福所惡多則作威作威則君亡權天下相怨作福則君亡德天下相賊故聖人
之制民使之有欲不得過節使之敦朴不得無欲無欲有欲各得以足而君道
得矣國之所以為國者德也君之所以為君者威也故德不可共威不可分德
共則失恩威分則失權失權則君賤失恩則民散民散則國亂君賤則臣叛是
故為人君者固守其德以附其民固執其權以正其臣聲有順逆必有清瘺形
有善惡必有曲直故聖人聞其聲則別其清瘺見其形則異其曲直於瘺之中
必知其清於清之中必知其瘺於曲之中必見其直於直之中必見其曲於聲
無小而不取於形無小而不舉不以著蔽微不以眾揜寡各應其事以致其報
黑白分明然後民知所去就民知所去就然後可以致治是為象則為人君者
居無為之位行不言之教寂而無聲靜而無形執一無端為國源泉因國以為
身因臣以為心以臣言為聲以臣事為形有聲必有響有形必有影聲出於內
響報於外形立於上影應於下響有清瘺影有曲直響所報非一聲也影所應
非一形也故為君虛心靜處聰聽其響明視其影以行賞罰之象其行賞罰也
響清則生清者榮響瘺則生瘺者辱影正則生正者進影枉則生枉者絀名考
質以參其實賞不空施罰不虛出是以群臣分職而治各敬而事爭進其功顯
廣其名而人君得載其中此自然致力之術也聖人由之故功出於臣名歸於
君也
　卷第七
　　考功名第二十一
　　考績之法考其所積也天道積聚眾精以為光聖人積聚眾善以為功故
日月之明非一精之光也聖人致太平非一善之功也明所從生不可為源善
所從出不可為端量勢立權因事制義故聖人之為天下興利也其猶春氣之
生草也各因其生小大而量其多少其為天下除害也若川瀆之寫於海也各
順其勢傾側而制於南北故異孔而同歸殊施而鈞德其趣於興利除害一也
是以興利之要在於致之不在於多少除害之要在於去之不在於南北考績
絀陟計事除廢有益者謂之公無益者謂之煩名責實不得虛言有功者賞有
罪者罰功盛者賞顯罪多者罰重不能致功雖有賢名不予之賞官職不廢雖
有愚名不加之罰賞罰用於實不用於名賢愚在於質不在於文故是非不能
混喜怒不能傾姦軌不能弄萬物各得其冥則百官勸職爭進其功
　　考試之法大者緩小者急貴者舒而賤者促諸侯月試其國州伯時試其
部四試而一考天子歲試天下三試而一考前後三考而絀陟命之曰計
　　考試之法合其爵祿並其秩積其日陳其實計功量罪以多除少以名定
實先內弟之其先比二三分以為上中下以考進退然後外集通名曰進退增
減多少有率為弟九分三三列之亦有上中下以一為最五為中九為殿有餘
歸之於中中而上者有得中而下者有負得少者以一益之至於四負多者以
四減之至於一皆逆行三四十二而成於計得滿計者絀陟之次次每計各逐
其弟以通來數初次再計次次四計各不失故弟而亦滿計絀陟之
　　初次再計謂上弟二也次次四計謂上弟三也九年為一弟二得九并去
其六為置三弟六六得等為置二并中者得三盡去之並三三計得六并得一
計得六此為四計也絀者亦然
　　通國身第二十二
　　氣之清者為精人之清者為賢治身者以積精為寶治國者以積賢為道
身以心為本國以君為主精積於其本則血氣相承受賢積於其主則上下相
制使血氣相承受則形體無所苦上下相制使則百官各得其所形體無所苦
然後身可得而安也百官各得其所然後國可得而守也夫欲致精者必虛靜
其形欲致賢者必卑謙其身形靜志虛者精氣之所趣也謙尊自卑者仁賢之
所事也故治身者務執虛靜以致精治國者務盡卑謙以致賢能致精則合明
而壽能致賢則德澤洽而國太平
　　三代改制質文第二十三
　　春秋曰王正月傳曰王者庸謂謂文王也曷為先言王而後言正月王正
月也何以謂之王正月曰王者必受命而後王王者必改正朔易服色制禮樂
一統於天下所以明易姓非繼人通以己受之於天也王者受命而王制此月
以應變故作科以奉天地故謂之王正月也王者改制作科奈何曰當十二色
歷各法而正色逆數三而復絀三之前曰五帝帝迭首一色順數五而相復禮
樂各以其法象其宜順數四而相復咸作國號頡宮邑易官名制禮作樂故湯
受命而王應天變夏作殷號時正白統親夏故虞絀唐謂之帝堯以神農為赤
帝作宮邑於下洛之陽名相官曰尹作濩樂制質禮以奉天文王受命而王應
天變殷作周號時正赤統親殷故夏絀虞謂之帝舜以軒轅為黃帝推神農以
為九皇作宮邑於豐名相官曰宰作武樂制文禮以奉天武王受命作宮邑於
鄗制爵五等作象樂繼文以奉天周公輔成王受命作宮邑於洛陽成文武之
制作汋樂以奉天殷湯之後稱邑示天之變反命故天子命無常唯命是德慶
故春秋應天作新王之事時正黑統王魯尚黑絀夏親周故宋樂宜親招武故
以虞錄親樂制宜商合伯子男為一等然則其略說奈何曰三正以黑統初正
日月朔於營室斗建寅天統氣始通化物物見萌達其色黑故朝正服黑首服
藻黑正路輿質黑馬黑大節綬幘尚黑旗黑大寶玉黑郊牲黑犧牲角卵冠于
阼昏禮逆于庭喪禮殯於東階之上祭牲黑牡薦尚肝樂器黑質法不刑有懷
任新產是月不殺聽朔廢刑發德具存二王之後也親赤統故日分平明平明
朝正正白統奈何曰正白統者歷正日月朔于虛斗建丑天統氣始蛻化物物
初芽其色白故朝正服白首服藻白正路輿質白馬白大節綬幘尚白旗白大
寶玉白郊牲白犧牲角繭冠于堂昏禮逆于堂喪事殯于楹柱之間祭牲白牡
薦尚肺樂器白質法不刑有身懷任是月不殺聽朔廢刑發德具存二王之後
也親黑統故日分鳴晨鳴晨朝正正赤統奈何曰正赤統者歷正日月朔于牽
牛斗建子天統氣始施化物物始動其色赤故朝正服赤首服藻赤正路輿質
赤馬赤大節綬幘尚赤旗赤大寶玉赤郊牲騂犧牲角栗冠于房昏禮逆于戶
喪禮殯于西階之上祭牲騂牡薦尚心樂器赤質法不刑有身重懷藏以養微
是月不殺聽朔廢刑發德具存二王之後也親白統故日分夜半夜半朝正改
正之義奉元而起古之王者受命而王改制稱號正月服色定然後郊告天地
及群神遠追祖禰然後布天下諸侯廟受以告社稷宗廟山川然後感應一其
司三統之變近夷遐方無有生煞者獨中國然而三代改正必以三統天下曰
三統五端化四方之本也天始廢始施地必待中是故三代必居中國法天奉
本執端要以統天下朝諸侯也是以朝正之義天子純統色衣諸侯統衣纏緣
紐大夫士以冠參近夷以綏遐方各衣其服而朝所以明乎天統之義也其謂
統三正者曰正者正也統致其氣萬物皆應而正統正其餘皆正凡歲之要在
正月也法正之道正本而末應正內而外應動作舉錯靡不變化隨從可謂法
正也故君子曰武王其似正月矣春秋曰杞伯來朝王者之後稱公杞何以稱
伯春秋上絀夏下存周以春秋當新王春秋當新王者奈何曰王者之法必正
號絀王謂之帝封其後以小國使奉祀之下存二王之後以大國使服其服行
其禮樂稱客而朝故同時稱帝者五稱王者三所以昭五端通三統也是故周
人之王尚推神農為九皇而改號軒轅謂之黃帝因存帝顓頊帝嚳帝堯之帝
號絀虞而號舜曰帝舜錄五帝以小國下存禹之後于杞存湯之後于宋以方
百里爵號公皆使服其服行其禮樂稱先王客而朝春秋作新王之事變周之
制當正黑統而殷周為王者之後絀夏改號禹謂之帝錄其後以小國故曰絀
夏存周以春秋當新王不以杞侯弗同王者之後也稱子又稱伯何見殊之小
國也黃帝之先諡四帝之後諡何也曰帝號必存五帝代首天之色號至五而
反周人之王軒轅直首天黃號故曰黃帝云帝號尊而諡卑故四帝後諡也帝
尊號也錄以小何曰遠者號尊而地小近者號卑而地大親疏之義也故王者
有不易者有再而復者有三而復者有四而復者有五而復者有九而復者明
此通天地陰陽四時日月星辰山川人倫德侔天地者稱皇帝天佑而子之號
稱天子故聖王生則稱天子崩頡則存為三王絀滅則為五帝下至附庸絀為
九皇下極其為民有一謂之三代故雖絕地廟位祝牲猶列于郊號宗于代宗
故曰聲名魂魄施於虛極壽無疆何謂再而復四而復春秋鄭忽何以名春秋
曰伯子男一也辭無所貶何以為一曰周爵五等春秋三等春秋何三等曰王
者以制一商一夏一質一文商質者主天夏文者主地春秋者主人故三等也
主天法商而王其道佚陽親親而多仁樸故立嗣予子篤母弟妾以子貴昏冠
之禮字子以父別眇夫婦對坐而食喪禮別葬祭禮先臊夫妻昭穆別位制爵
三等祿士二品制郊宮明堂員其屋高嚴侈員惟祭器員玉厚九分白藻五絲
衣制大上首服嚴員鸞輿尊蓋法天列象垂四鸞樂載鼓用錫舞舞溢員先毛
血而後用聲正刑多隱親戚多諱封禪于尚位主地法夏而王其道進陰尊尊
而多義節故立嗣與孫篤世子妾不以子稱貴號昏冠之禮字子以母別眇夫
婦同坐而食喪禮合葬祭禮先亨婦從夫為昭穆制爵五等祿士三品制郊宮
明堂方其屋卑污方祭器方玉厚八分白藻四絲衣制大下首服卑退鸞輿卑
法地周象載垂二鸞樂設鼓用纖施舞舞溢方先亨而後用聲正刑天法封壇
於下位主天法質而王其道佚陽親親而多質愛故立嗣予子篤母弟妾以子
貴昏冠之禮字子以父別眇夫婦對坐而食喪禮別葬祭禮先嘉疏夫婦昭穆
別位制爵三等祿士二品制郊宮明堂內員外橢其屋如倚靡員橢祭器橢玉
厚七分白藻三絲衣長前衽首服員轉鸞輿尊蓋備天列象垂四鸞樂桯鼓用
羽籥舞舞溢橢先用玉聲而後烹正刑多隱親戚多赦封壇於左位主地法文
而王其道進陰尊尊而多禮文故立嗣予孫篤世子妾不以子稱貴號昏冠之
禮字子以母別眇夫妻同坐而食喪禮合葬祭禮先秬鬯婦從夫為昭穆制爵
五等祿士三品制郊宮明堂內方外衡其屋習而衡祭器衡同作秩機玉厚六
分白藻三絲衣長後衽首服習而垂流鸞輿卑備地周象載垂二鸞樂縣鼓用
萬舞舞溢衡先烹而後用樂正刑天法封壇于左位
　　四法修於所故祖於先帝故四法如四時然終而復始窮則反本四法之
天施符授聖人王法則性命形乎先祖大昭乎王君故天將授舜主天法商而
王祖錫姓為姚氏至舜形體大上而員首而明有二童子性長於天文純乎孝
慈天將授禹主地法夏而王祖錫姓為姒氏至禹生發於背形體長長足肵疾
行先左隨以右勞左佚右也性長於行習地明水天將授湯主天法質而王祖
錫姓為子氏謂契母吞玄鳥卵生契契先發於性長於人倫至湯體長專小
足左扁而右便勞右佚左也性長於天光質易純仁天將授文王主地法文而
王祖錫姓姬氏謂后稷母姜原履天之跡而生后稷后稷長於邰土播田五穀
至文王形體博長有四乳而大足性長於地文勢故帝使禹皋論姓知殷之德
陽德也故以子為姓知周之德陰德也故以姬為姓故殷王改文以男書子周
王以女書姬故天道各以其類動非聖人庸能明之
　　官制象天第二十四
　　王者制官三公九卿二十七大夫八十一元士凡百二十人而列臣備矣
吾聞聖王所取儀金天之大經三起而成四轉而終官制亦然者此其儀與三
人而為一選儀於三月而為一時也四選而止儀于四時而終也三公者王之
所以自持也天以三成之王以三自持立成數以為植而四重之其可以無失
矣備天數以參事治謹於道之意也此百二十臣者皆先王之所與直道而行
也是故天子自參以三公三公自參以九卿九卿自參以三大夫三大夫自參
以三士三人為選者四重自三之道以治天下若天之四重自三之時以終始
歲也一陽而三春非自三之時與而天四重之其數同矣天有四時時三月王
有四選選三臣是故有孟有仲有季一時之情也有上有下有中一選之情也
三臣而為一選四選而止人情盡矣人之材固有四選如天之時固有四變也
聖人為一選君子為一選善人為一選正人為一選由此而下者不足選也四
選之中各有節也是故天選四堤十二而人變盡矣盡人之變合之天唯聖人
者能之所以立王事也何謂天之大經三起而成日三日而成規三旬而成月
三月而成時三時而成功寒暑與和三而成物日月與星三而成光天地與人
三而成德由此觀之三而一成天之大經也以此為天制是故禮三讓而成一
節官三人而成一選三公為一選三卿為一選三大夫為一選三士為一選凡
四選三臣應天之制凡四時之三月也是故其以三為選取諸天之經其以四
為制取諸天之時其以十二臣為一條取諸歲之度其至十條而止取之天端
何謂天之端曰天有十端十端而止已天為一端地為一端陰為一端陽為一
端火為一端金為一端木為一端水為一端土為一端人為一端凡十端而畢
天之數也天數畢於十王者受十端於天而一條之率每條一端以十二時如
天之每終一歲以十二月也十者天之數也十二者歲之度也用歲之度條天
之數十二而天數畢是故終十歲而用百二十月條十端亦用百二十臣以率
被之皆合於天其率三臣而成一慎故八十一元士為二十七慎以持二十七
大夫二十七大夫為九慎以持九卿九卿為三慎以持三公三公為一慎以持
天子天子積四十慎以為四選選一慎三臣皆天數也是故以四選率之則選
三十人三四十二百二十人亦天數也以十端四選十端積四十慎慎三臣三
四十二百二十人亦天數也以三公之勞率之則公四十人三四十二百二十
人亦天數也故散而名之為百二十臣選而賓之為十二長所以名之雖多莫
若謂之四選十二長然而分別率之皆有所合無不中天數者也求天數之微
莫若於人人之身有四肢每肢有三節三四十二十二節相持而形體立矣天
有四時每一時有三月三四十二十二月相受而歲數終矣官有四選每一選
有三人三四十二十二臣相參而事治行矣以此見天之數人之形官之制相
參相得也人之與天多此類者而皆微忽不可不察也天地之理分一歲之變
以為四時四時亦天之四選已是故春者少陽之選也夏者太陽之選也秋者
少陰之選也冬者太陰之選也四選之中各有孟仲季是選之中有選故一歲
之中有四時一時之中有三長天之節也人生於天而體天之節故亦有大小
厚薄之變人之氣也先王因人之氣而分其變以為四選是故三公之位聖人
之選也三卿之位君子之選也三大夫之位善人之選也三士之位正直之選
也分人之變以為四選選立三臣如天之分歲之變以為四時時有三節也天
以四時之選與十二節相和而成歲王以四位之選與十二臣相砥礪而致極
道必極於其所至然後能得天地之美也
　　堯舜不擅移湯武不專殺第二十五
　　堯舜何緣而得擅移天下哉孝經之語曰事父孝故事天明事天與父同
禮也今父有以重予子子不敢擅予他人人心皆然則王者亦天之子也天以
天下予堯舜堯舜受命於天而王天下猶子安敢擅以所重受於天者予他人
也天有不予堯舜漸奪之故明為子道則堯舜之不私傳天下而擅移位也無
所疑也儒者以湯武為至聖大賢也以為全道究義盡美者故列之堯舜謂之
聖王如法則之今足下以湯武為不義然則足下之所謂義者何世之王也曰
弗知弗知者以天下王為無義者耶其有義者而足下不知耶則答之以神農
應之曰神農之為天子與天地俱起乎將有所伐乎神農有所伐可湯武有所
伐獨不可何也且天之生民非為王也而天立王以為民也故其德足以安樂
民者天予之其惡足以賊害民者天奪之詩云殷士膚敏祼將于京侯服于周
天命靡常」言天之無常予無常奪也故封泰山之上禪梁父之下易姓而王
德如堯舜者七十二人王者天之所予也其所伐皆天之所奪也今唯以湯武
之伐桀紂為不義則七十二王亦有伐也推足下之說將以七十二王為皆不
義也故夏無道而殷伐之殷無道而周伐之周無道而秦伐之秦無道而漢伐
之有道伐無道此天理也所從來久矣寧能至湯武而然耶夫非湯武之伐桀
紂者亦將非秦之伐周漢之伐秦非徒不知天理又不明人禮禮子為父隱惡
今使伐人者而信不義當為國諱之豈宜如誹謗者此所謂一言而再過者也
君也者掌令者也令行而禁止也今桀紂令天下而不行禁天下而不止安在
其能臣天下也果不能臣天下何謂湯武弒
　　服制第二十六
　　率得十六萬國三分之則各度爵而制服量祿而用財飲食有量衣服有
制宮室有度畜產人徒有數舟車甲器有禁生有軒冕之服位貴祿田宅之分
死有棺槨絞衾壙襲之度雖有賢才美體無其爵不敢服其服雖有富家多貲
無其祿不敢用其財天子服有文章不得以燕公以朝將軍大夫不得以燕將
軍大夫以朝官吏命士止於帶緣散民不敢服雜采百工商賈不敢服狐貉刑
餘戮民不敢服絲玄纁乘馬謂之服制
　卷第八
　　度制第二十七
　　孔子曰不患貧而患不均故有所積重則有所空虛矣大富則驕大貧則
憂憂則為盜驕則為暴此眾人之情也聖者則於眾人之情見亂之所從生故
其制人道而差上下也使富者足以示貴而不至於驕貧者足以養生而不至
於憂以此為度而調均之是以財不匱而上下相安故易治也今世棄其度制
而各從其欲欲無所窮而俗得自恣其勢無極大人病不足於上而小民羸瘠
於下則富者愈貪利而不肯為義貧者日犯禁而不可得止是世之所以難治
也
　　孔子曰君子不盡利以遺民詩云彼其遺秉此有不歛穧伊寡婦之利故
君子仕則不稼田則不漁食時不力珍大夫不坐羊士不坐犬詩曰采葑采菲
無以下體德音莫違及爾同死以此防民民猶忘義而爭利以亡其身天不重
與有角不得有上齒故已有大者不得有小者天數也夫已有大者又兼小者
天不能足之況人乎故明聖者象天所為為制度使諸有大奉祿亦皆不得兼
小利與民爭利業乃天理也
　　凡百亂之源皆出嫌疑纖微以漸寖稍長至於大聖人章其疑者別其微
者絕其纖者不得嫌以蚤防之聖人之道眾隄防之類也謂之度制謂之禮節
故貴賤有等衣服有制朝廷有位鄉黨有序則民有所讓而不敢爭所以一之
也書曰轝服有庸誰敢弗讓敢不敬應此之謂也
　　凡衣裳之生也為蓋形煖身也然而染五采飾文章者非以為益冗膚血
氣之情也將以貴貴尊賢而明別上下之倫使教前行使化易成為治為之也
若去其度制使人人從其欲快其意以逐無窮是大亂人倫而靡斯財用也失
文采所遂生之意矣上下之倫不別其勢不能相治故苦亂也嗜欲之物無限
其勢不能相足故苦貧也今欲以亂為治以貧為富非反之制度不可古者天
子衣文諸侯不以燕大夫衣綧士不以燕庶人衣縵此其大略也
　　爵國第二十八
　　春秋曰會宰周公又曰公會齊侯宋公鄭伯許男滕子又曰初獻六羽傳
曰天子三公稱公王者之後稱公其餘大國稱侯小國稱伯子男凡五等故周
爵五等士三品文多而實少春秋三等合伯子男為一爵士二品文少而實多
春秋曰荊傳曰氏不若人人不若名名不若字凡四等命曰附庸三代共之然
則其地列奈何曰天子邦圻千里公侯百里伯七十里子男五十里附庸字者
方三十里名者方二十里人氏者方十五里春秋曰宰周公傳曰天子三公祭
伯來傳曰天子大夫宰渠伯糾傳曰下大夫石尚傳曰天子之士也王人傳曰
微者謂下士也凡五等春秋曰作三軍傳曰何以書譏何譏爾古者上卿下卿
上士下士凡四等小國之大夫與次國下卿同次國大夫與大國下卿同大國
下大夫與天子下士同二十四等祿八差有大功德者受大爵土功德小者受
小爵土大材者執大官位小材者受小官位如其能宣治之至也故萬人者曰
英千人者曰俊百人者曰傑十人者曰豪豪傑俊英不相陵故治天下如視諸
掌上其數何法以然曰天子分左右五等三百六十三人法天一歲之數五時
色之象也通佐十上卿與下卿而二百二十人天庭之象也倍諸侯之數也諸
侯之外佐四等百二十人法四時六甲之數也通佐五與下而六十人法日辰
之數也佐之必三三而相復何曰時三月而成大辰三而成象諸侯之爵或五
何法天地之數也五官亦然然則立置有司分指數奈何曰諸侯大國四軍古
之制也其一軍以奉公家也凡口軍三者何曰大國十六萬口而立口軍三何
以言之曰以井田准數之方里而一井一井而九百畝而立口方里八家一家
百畝以食五口上農夫耕百畝食九口次八人次七人次六人次五人多寡相
補率百畝而三口方里而二十四口方里者十得二百四十口方十里為方里
者百得二千四百口方百里為方里者萬得二十四萬口法三分而除其一城
池郭邑屋室閭巷街路市官府園囿萎●臺沼椽采得良田方十里者六十六
與方里六十六定率得十六萬口三分之則各五萬三千三百三十三口為大
國口軍三此公侯也天子地方千里為方百里者百亦三分除其一定得田方
百里者六十六與方十里者六十六定率得千六百萬口九分之各得百七十
七萬七千七百七十七口為京口軍九三京口軍以奉王家故天子立一后一
世夫人中左右夫人四姬三良人立一世子三公九卿二十七大夫八十一元
士二百四十三下士有七上卿二十一下卿六十三元士百二十九下士王后
置一大傅大母三伯三丞世夫人四姬三良人各有師傅世子一人太傅三傅
三率三少士入仕宿衛天子者比下士下士者如上士之下數王后御衛者上
下御各五人世夫人中左右夫人四姬上下御各五人三良人各五人世子妃
姬及士衛者如公侯之制王后傅上下史五人三伯上下史各五人少伯史各
五人世子太傅上下史各五人少傅亦各五人三率三下率亦各五人三公上
下史各五人卿上下史各五人大夫上下史各五人元士上下史各五人上下
卿上下士之史上下亦各五人卿大夫元士臣各三人故公侯方百里三分除
其一定得田方十里者六十六與方里六十六定率得十六萬口三分之為大
國口軍三而立大國一夫人一世婦左右婦三姬二良人立一世子三卿九大
夫二十七上士八十一下士亦有五通大夫立上下士上卿位比天子之元士
今八百石下卿六百石上士四百石下士三百石夫人一傅母三伯三丞世婦
左右婦三姬二良人各有師保世子一上傅丞士宿衛公者比公者比上卿者
有三人下卿六人比上下士者如上下之數夫人衛御者上下御各五人世婦
左右婦上下御各五人二卿御各五人世子上傅上下史各五人丞史各五人
三卿九大夫上士史各五人下士史各五人通大夫士上下史各五人卿臣二
人此公侯之制也公侯賢者為州方伯錫斧鉞置虎賁百人故伯七十里七十
四十九三分除其一定得田方十里者二十八與方十里者六十六定率得十
萬九千二百一十二口為次國口軍三而立次國一夫人世婦左右婦三良人
二孺子立一世子三卿九大夫二十七上士八十一下士與五通大夫五上士
十五下士其上卿位比大國之下卿今六百石下卿四百石上士三百石下士
二百石夫人一傅母三伯三丞世婦左右婦三良人二御人各有師保世子一
上下傅士宿衛公者比上卿者三人下卿六人比上下士如上下之數夫人御
衛者上下御各五人世婦左右婦上下御各五人二御各五人世子上傅上下
史各五人丞史各五人三卿九大夫上下史各五人下士史各五人通大夫上
下史各五人卿臣二人故子男方五十里五五二十五為方十里者六十六定
率得四萬口為小國口軍三而立小國夫人世婦左右婦三良人二孺子立一
世子三卿九大夫二十七上士八十一下士與五通大夫五上士十五下士其
上卿比次國之下卿今四百石下卿三百石上士二百石下士百石夫人一傅
母三伯三丞世婦左右婦三良人一御人各有師保世子一上下傅士宿衛公
者比上卿者三人下卿六人夫人御衛者上下御各五人世婦左右婦上下御
各五人二御人各五人世子上傅上下史各五人三卿九大夫上下史各五人
士各五人通大夫上下史亦各五人卿臣二人此周制也春秋合伯子男為一
等故附庸字者地方三十里三三而九三分而除其一定得田方十里者六定
率得一萬四千四百口為口師三而立一宗婦二妾一世子宰丕丞一士一秩
士五人宰視子男下卿今三百石宗婦有師保御者三人妾各二人世子一傅
士宿衛君者比上卿下卿一人上下各如其數世子傅上下史各五人下良五
稱名善者地方半字君之地九半三分除其一定得田方十里者三定率得七
千二百口一世子宰今二百石下四半三半二十五三分除其一定得田方十
里者一與方里者五定率得三千六百口一世子宰今百石史五人宗婦仕衛
世子臣
　　仁義法第二十九
　　春秋之所治人與我也所以治人與我者仁與義也以仁安人以義正我
故仁之為言人也義之為言我也言名以別矣仁之於人義之於我者不可不
察也眾人不察乃反以仁自裕而以義設人詭其處而逆其理鮮不亂矣是故
人莫欲亂而大抵常亂凡以闇於人我之分而不省仁義之所在也是故春秋
為仁義法仁之法在愛人不在愛我義之法在正我不在正人我不自正雖能
正人弗予為義人不被其愛雖厚自愛不予為仁昔者晉靈公殺膳宰以淑飲
食彈大夫以娛其意非不厚自愛也然而不得為淑人者不愛人也質於愛民
以下至於鳥獸昆蟲莫不愛不愛奚足謂仁仁者愛人之名也嶲傳無大之之
辭自為追則善其所恤遠也兵已加焉乃往救之則弗美未至豫備之則美之
善其救害之先也夫救蚤而先之則害無由起而天下無害矣然則觀物之動
而先覺其萌絕亂塞害於將然而未形之時春秋之志也其明至矣非堯舜之
智知禮之本庸能當此故救害而先知之明也公之所恤遠而春秋美之詳其
美恤遠之意則天地之間然後快其仁矣非三王之德選賢之精庸能如此是
以知明先以仁厚遠遠而愈賢近而愈不肖者愛也故王者愛及四夷霸者愛
及諸侯安者愛及封內危者愛及旁側亡者愛及獨身獨身者雖立天子諸侯
之位一夫之人耳無臣民之用矣如此者莫之亡而自亡也春秋不言伐梁者
而言梁亡蓋愛獨及其身者也故曰仁者愛人不在愛我此其法也義云者非
謂正人謂正我雖有亂世枉上莫不欲正人奚謂義昔者楚靈王討陳蔡之賊
齊桓公執袁濤塗之罪非不能正人也然而春秋弗予不得為義者我不正也
闔廬能正楚蔡之難矣而春秋奪之義辭以其身不正也潞子之於諸侯無所
能正春秋予之有義其身正也趨而利也故曰義在正我不在正人此其法也
夫我無之而求諸人我有之而誹諸人人之所不能受也其理逆矣何可謂義
義者謂宜在我者宜在我者而後可以稱義故言義者合我與宜以為一言以
此操之義之為言我也故曰有為而得義者謂之自得有為而失義者謂之自
失人好義者謂之自好人不好義者謂之不自好以此參之義我也明矣是義
與仁殊仁謂往義謂來仁大遠義大近愛在人謂之仁義在我謂之義仁主人
義主我也故曰仁者人也義者我也此之謂也君子求仁義之別以紀人我之
間然後辨乎內外之分而著於順逆之處也是故內治反理以正身據禮以勸
福外治推恩以廣施寬制以容眾孔子謂冉子曰治民者先富之而後加教語
樊遲曰治身者先難後獲以此之謂治身之與治民所先後者不同焉矣詩曰
飲之食之教之誨之先飲食而後教誨謂治人也又曰坎坎伐輻彼君子兮不
素餐兮先其事後其食謂治身也春秋刺上之過而矜下之苦小惡在外弗舉
在我書而誹之凡此六者以仁治人義治我躬自厚而薄責於外此之謂也且
論已見之而人不察曰君子攻其惡不攻人之惡不攻人之惡非仁之寬與自
攻其惡非義之全與此之謂仁造人義造我何以異乎故自稱其惡謂之情稱
人之惡謂之賊求諸己謂之厚求諸人謂之薄自責以備謂之明責人以備謂
之惑是故以自治之節治人是居上不寬也以治人之度自治是為禮不敬也
為禮不敬則傷行而民弗尊居上不寬則傷厚而民弗親弗親則弗信弗尊則
弗敬二端之政詭於上而僻行之則誹於下仁義之處可無論乎夫目不視弗
見心弗論不得雖有天下之至味弗嚼弗知其旨也雖有聖人之至道弗論不
知其義也
　　必仁且智第三十
　　莫近於仁莫急於智不仁而有勇力材能則狂而操利兵也不智而辯慧
獧給則迷而乘良馬也故不仁不智而有材能將以其材能以輔其邪狂之心
而贊其僻違之行適足以大其非而甚其惡耳其強足以覆過其禦足以犯軸
其慧足以惑愚其辨足以飾非其堅足以斷辟其嚴足以拒諫此非無材能也
其施之不當而處之不義也有否心者不可藉便埶其質愚者不與利器論之
所謂不知人也者恐不知別此等也仁而不智則愛而不別也智而不仁則知
而不為也故仁者所愛人類也智者所以除其害也
　　何謂仁仁者憯怛愛人謹翕不爭好惡敦倫無傷惡之心無隱忌之志無
嫉妒之氣無感愁之欲無險詖之事無辟違之行故其心舒其志平其氣和其
欲節其事易其行道故能平易和理而無爭也如此者謂之仁
　　何謂智先言而後當凡人欲舍行為皆以其智先規而後為之其規是者
其所為得其所事當其行遂其名榮其身故利而無患福及子孫德加萬民湯
武是也其規非者其所為不得其所事不當其行不遂其名辱害及其身絕世
無復殘類滅宗亡國是也故曰莫急於智智者見禍福遠其知利害蚤物動而
知其化事興而知其歸見始而知其終言之而無敢譁立之而不可廢取之而
不可舍前後不相悖終始有類思之而有復及之而不可厭其言寡而足約而
喻簡而達省而具少而不可益多而不可損其動中倫其言當務如是者謂之
智
　　其大略之類天地之物有不常之變者謂之異小者謂之災災常先至而
異乃隨之災者天之譴也異者天之威也譴之而不知乃畏之以威詩云畏天
之威殆此謂也凡災異之本盡生於國家之失國家之失乃始萌芽而天出災
害以譴告之譴告之而不知變乃見怪異以驚駭之驚駭之尚不知畏恐其殃
咎乃至以此見天意之仁而不欲陷人也謹案災異以見天意天意有欲也有
不欲也所欲所不欲者人內以自省宜有懲於心外以觀其事宜有驗於國故
見天意者之於災異也畏之而不惡也以為天欲振吾過救吾失故以此報我
也春秋之法上變古易常應是而有天災者謂幸國孔子曰天之所幸有為不
善而屢極楚莊王以天不見災地不見孽則禱之於山川曰天其將亡予邪不
說吾過極吾罪也以此觀之天災之應過而至也異之顯明可畏也此乃天之
所欲救也春秋之所獨幸也莊王所以禱而請也聖主賢君尚樂受忠臣之諫
而況受天譴也
　卷第九
　　身之養重於義第三十一
　　天之生人也使人生義與利利以養其體義以養其心心不得義不能樂
體不得利不能安義者心之養也利者體之養也體莫貴於心故養莫重於義
義之養生人大於利奚以知之今人大有義而甚無利雖貧與賤尚榮其行以
自好而樂生原憲曾閔之屬是也人甚有利而大無義雖甚富則羞辱大惡惡
深禍患重非立死其罪者即旋傷殃憂爾莫能以樂生而終其身刑戮夭折之
民是也夫人有義者雖貧能自樂也而大無義者雖富莫能自存吾以此實義
之養生人大於利而厚於財也民不能知而常反之皆忘義而殉利去理而走
邪以賊其身而禍其家此非其自為計不忠也則其知之所不能明也今握棗
與錯金以示嬰兒嬰兒必取棗而不取金也握一斤金與千萬之珠以示野人
野人必取金而不取珠也故物之於人小者易知也其於大者難見也今利之
於人小而義之於人大者無怪民之皆趨利而不趨義也固其所闇也聖人事
明義以照燿其所闇故民不陷詩云示生顯德行此之謂也先王顯德以示民
民樂而歌之以為詩說而化之以為俗故不令而自行不禁而自止從上之意
不待使之若自然矣故曰聖人天地動四時化者非有他也其見義大故能動
動故能化化故能大行化大行故法不犯法不犯故刑不用刑不用則堯舜之
功德此大治之道也先聖傳授而復也故孔子曰誰能出不由戶何莫由斯道
也今不示顯德行民闇於義不能炤迷於道不能解固欲大嚴憯以必正之直
殘賊天民而薄主德耳其勢不行仲尼曰國有道雖加刑無刑也國無道雖殺
之不可勝也其所謂有道無道者示之以顯德行與不示爾
　　對膠西王越大夫不得為仁第三十二
　　命令相曰大夫蠡大夫種大夫庸大夫睪大夫車成越王與此五大夫謀
伐吳遂滅之雪會稽之恥卒為霸主范蠡去之種死之寡人以此二大夫者為
皆賢孔子曰殷有三仁今以越王之賢與蠡種之能此三人者寡人亦以為越
有三仁其於君何如桓公決疑於管仲寡人決疑於君仲舒伏地再拜對曰仲
舒智褊而學淺不足以決之雖然王有問於臣臣不敢不悉以對禮也臣仲舒
聞昔者魯君問於柳下惠曰我欲攻齊何如柳下惠對曰不可退而有憂色曰
吾聞之也謀伐國者不問於仁人也此何為至於我但見問而尚羞之而況乃
與為軸以伐吳乎其不宜明矣以此觀之越本無一仁而安得三仁仁人者正
其道不謀其利修其理不急其功致無為而習俗大化可謂仁聖矣三王是也
春秋之義貴信而賤軸軸人而勝之雖有功君子弗為也是以仲尼之門五尺
童子言羞稱五伯為其軸以成功苟為而已也故不足稱於大君子之門五伯
者比於他諸侯為賢者比於仁賢何賢之有譬猶比於美玉也臣仲舒伏
地再拜以聞
　　觀德第三十三
　　天地者萬物之本先祖之所出也廣大無極其德昭明歷年眾多永永無
疆天出至明眾知類也其伏無不炤也地出至晦星日為明不敢闇君臣父子
夫婦之道取之此大禮之終也臣子三年不敢當雖當之必稱先君必稱先人
不敢貪至尊也百禮之貴皆編於月月編於時時編於君君編於天天之所棄
天下弗祐桀紂是也天子之所誅絕臣子弗得立蔡世子逢丑父是也王父父
所絕子孫不得屬魯莊公之不得念母衛輒之辭父命是也故受命而海內順
之猶眾星之共北辰流水之宗滄海也況生天地之間法太祖先人之容貌則
其至德取象眾名尊貴是以聖人為貴也泰伯至德之侔天地也上帝為之廢
適易姓而子之讓其至德海內懷歸之泰伯三讓而不敢就位伯邑考知群心
貳自引而瞠順神明也至德以受命豪英高明之人輻輳歸之高者列為公侯
下至卿大夫濟濟乎哉皆以德序是故吳魯同姓也鍾離之會不得序而稱君
殊魯而會之為其夷狄之行也雞父之戰吳不得與中國為禮至於伯莒黃池
之行變而反道乃爵而不殊召陵之會魯君在是而不得為主避齊桓也魯桓
即位十三年齊宋衛燕舉師而東紀鄭與魯戮力而報之後其日以魯不得遍
避紀侯與鄭厲公也春秋常辭夷狄不得與中國為禮至邲之戰夷狄反道中
國不得與夷狄為禮避楚莊也邢衛魯之同姓也狄人滅之春秋為諱避齊桓
也當其如此也惟德是親其皆先其親是故周之子孫其親等也而文王最先
四時等也而春最先十二月等也而正月最先德等也則先親親魯十二公等
也而定哀最尊衛俱諸夏也善稻之會獨先內之為其與我同姓也吳俱夷狄
也柤之會獨先外之為其與我同姓也滅國十五有餘獨先諸夏魯晉俱諸夏
也譏二名獨先及之盛伯郜子俱當絕而獨不名為其與我同姓兄弟也外出
者眾以母弟出獨大惡之為其亡母背骨肉也滅人者莫絕衛侯燬滅同姓獨
絕賤其本祖而忘先也親等從近者始立適以長母以子貴先甲戌己丑陳侯
鮑卒書所見也而不言其闇者隕石於宋五六鷁退飛耳聞而記目見而書或
徐或察皆以其先接於我者序之其於會朝聘之禮亦猶是諸侯與盟者眾矣
而儀父獨漸進鄭僖公方來會我而道殺春秋致其意謂之如會潞子離狄而
歸黨以得亡春秋謂之子以領其意包來首戴洮踐土與操之會陳鄭去我謂
之逃歸鄭處而不來謂之乞盟陳侯後至謂之如會莒人疑我貶而稱人諸侯
朝魯者眾矣而滕薛獨稱侯州公化我奪爵而無號吳楚國先聘我者見賢曲
棘與鞍之戰先憂我者見尊
　　奉本第三十四
　　禮者繼天地體陰陽而慎主客序尊卑貴賤大小之位而差外內遠近新
故之級者也以德多為象萬物以廣博眾多歷年久者為象其在天而象天者
莫大日月繼天地之光明莫不照也星莫大於大辰北斗常星部星三百衛星
三千大火二十六星伐十三星北斗七星常星九辭二十八宿多者宿二十八
九其猶蓍百莖而共一本龜千歲而人寶是以三代傳決疑焉其得地體者莫
如山阜人之得天得眾者莫如受命之天子下至公侯伯子男海內之心懸於
天子疆內之民統於諸侯日月食並告凶不以其行有星茀于東方于大辰入
北斗常星不見地震梁山沙鹿崩宋衛陳鄭災王公大夫篡弒者春秋皆書以
為大異不言眾星之茀入霣雨原隰之襲崩一國之小民死亡不決疑於眾草
木也唯田邑之稱多著主名君將不言臣臣不言師王夷君獲不言師敗孔子
曰唯天為大唯堯則之則之者大也巍巍乎其有成功也言其尊大以成功也
齊桓晉文不尊周室不能霸三代聖人不則天地不能至王階此而觀之可以
知天地之貴矣夫流深者其水不測尊至者其敬無窮是故天之所加雖為災
害猶承而大之其欽無窮震夷伯之廟是也天無錯舛之災地有震動之異天
子所誅絕所敗師雖不中道而春秋者不敢闕謹之也故師出者眾矣莫言還
至師及齊師圍成成降于齊師獨言還其君劫外不得已故可直言也至於他
師皆其君之過也而曰非師之罪是臣子不為君父受罪罪不臣子莫大焉夫
至明者其照無疆至晦者其闇無疆今春秋緣魯以言王義殺隱桓以為遠祖
宗定哀以為考妣至尊且高至顯且明其基壤之所加潤澤之所被條條無疆
前是常數十年鄰之幽人近其墓而高明大國齊宋離不言會微國之君卒葬
之禮錄而辭繁遠夷之君內而不外當此之時魯無鄙彊諸侯之伐哀者皆言
我邾婁庶其鼻我邾婁大夫其於我無以親以近之故乃得顯明隱桓親春秋
之先人也益師卒而不日于稷之會言其成宋亂以遠外也黃池之會以兩伯
之辭言不以為外以近內也
　卷第十
　　深察名號第三十五
　　治天下之端在審辨大辨大之端在深察名號名者大理之首章也錄其
首章之意以窺其中之事則是非可知逆順自著其幾通於天地矣是非之正
取之逆順逆順之正取之名號名號之正取之天地天地為名號之大義也古
之聖人謞而效天地謂之號鳴而施命謂之名名之為言鳴與命也號之為言
謞而效也謞而效天地者為號鳴而命者為名名號異聲而同本皆鳴號而達
天意者也天不言使人發其意弗為使人行其中名則聖人所發天意不可不
深觀也受命之君天意之所予也故號為天子者宣視天為父事天以孝道也
號為諸侯者宜謹視所候奉之天子也號為大夫者宜厚其忠信敦其禮義使
善大於匹夫之義足以化也士者事也民者瞑也士不及化可使守事從上而
已五號自讚各有分分中委曲曲有名名眾於號號其大全名也者名其別離
分散也號凡而略名詳而目目者遍辨其事也凡者獨舉其大也享鬼神者號
一曰祭祭之散名春曰祠夏曰礿秋曰嘗冬曰烝獵禽獸者號一曰田田之散
名春苗秋蒐冬狩夏獼無有不皆中天意者物莫不有凡號號莫不有散名如
是是故事各順於名名各順於天天人之際合而為一同而通理動而相益順
而相受謂之德道詩曰維號斯言有倫有跡此之謂也
　　深察王號的大意其中有五科皇科方科匡科黃科往科合此五科以一
言謂之王王者皇也王者方也王者匡也王者黃也王者往也是故王意不普
大而皇則道不能正直而方道不能正直而方則德不能匡鉉周遍德不能匡
鉉周遍則美不能黃美不能黃則四方不能往四方不能往則不全於王故曰
天覆無外地載兼愛風行令而一其威雨布施而均其德王術之謂也
　　深察君號之大意其中亦有五科元科原科權科溫科群科合此五科以
一言謂之君君者元也君者原也君者權也君者溫也君者群也是故君意不
比於元則動而失本動而失本則所為不立所為不立則不效於原不效於原
則自委舍自委舍則化不行用權於變則失中適之宜失中適之宜則道不平
德不溫道不平德不溫則眾不親安眾不親安則離散不群離散不群則不全
於君
　　名生於真非其真弗以為名名者聖人之所以真物也名之為言真也故
凡百譏有黮黮者各反其真則黮黮者還昭昭耳欲審曲直莫如引繩欲審是
非莫如引名名之審於是非也猶繩之審於曲直也詰其名實觀其離合則是
非之情不可以相讕已今世闇於性言之者不同胡不試反性之名性之名非
生與如其生之自然之資謂之性性者質也詰性之質於善之名能中之與既
不能中矣而尚謂之質善何哉性之名不得離質離質如毛則非性已不可不
察也春秋辨物之理以正其名名物如其真不失秋毫之末故名霣石則後其
五言退鷁則先其六聖人之謹於正名如此君子於其言無所苟而已五石六
鷁之辭是也●眾惡於內弗使得發於外者心也故心之為名●也人之受氣
苟無惡者心何●哉吾以心之名得人之誠人之誠有貪有仁仁貪之氣兩在
於身身之名取諸天天兩有陰陽之施身亦兩有貪仁之性天有陰陽禁身有
情欲●與天道一也是以陰之行不得干春夏而月之魄常厭於日光占全占
傷天之禁陰如此安得不損其欲而輟其情以應天天所禁而身禁之故曰身
猶天也禁天所禁非禁天也必知天性不乘於教終不能●察實以為名無教
之時性何遽若是故性比於禾善比於米米出禾中而禾未可全為米也善出
性中而性未可全為善也善與米人之所繼天而成於外非在天所為之內也
天之所為有所至而止止之內謂之天性止之外謂人事事在性外而性不得
不成德民之號取之瞑也使性而已善則何故以瞑為號以霣者言弗扶將則
顛陷猖狂安能善性有似目目臥幽而瞑待覺而後見當其未覺可謂有見質
而不可謂見今萬民之性有其質而未能覺譬如瞑者待覺教之然後善當其
未覺可謂有善質而未可謂善與目之瞑而覺一概之比也靜心徐察之其言
可見矣性而瞑之未覺天所為也效天所為為之起號故謂之民民之為言固
猶瞑也隨其名號以入其理則得之矣是正名號者於天地天地之所生謂之
性情性情相與為一瞑情亦性也謂性已善奈其情何故聖人莫謂性善累其
名也身之有性情也若天之有陰陽也言人之質而無其情猶言天之陽而無
其陰也窮論者無時受也名性不以上不以下以其中名之性如繭如卵卵待
覆而成雛繭待繅而為絲性待教而為善此之謂真天天生民性有善質而未
能善於是為之立王以善之此天意也民受未能善之性於天而退受成性之
教於王王承天意以成民之性為任者也今案其真質而謂民性已善者是失
天意而去王任也萬民之性苟已善則王者受命尚何任也其設名不正故棄
重任而違大命非法言也春秋之辭內事之待外者從外言之今萬民之性待
外教然後能善善當與教不當與性與性則多累而不精自成功而無賢聖此
世長者之所誤出也非春秋為辭之術也不法之言無驗之說君子之所外何
以為哉或曰性有善端心有善質尚安非善應之曰非也繭有絲而繭非絲也
卵有雛而卵非雛也比類率然有何疑焉天生民有六經言性者不當異然其
或曰性也善或曰性未善則所謂善者各異意也性有善端動之愛父母善於
禽獸則謂之善此孟子之善循三綱五紀通八端之理忠信而博愛敦厚而好
禮乃可謂善此聖人之善也是故孔子曰善人吾不得而見之得見有常者斯
可矣由是觀之聖人之所謂善未易當也非善於禽獸則謂之善也使動其端
善於禽獸則可謂之善善奚為弗見也夫善於禽獸之未得為善也猶知於草
木而不得名知萬民之性善於禽獸而不得名善知之名乃取之聖聖人之所
命天下以為正正朝夕者視北辰正嫌疑者視聖人聖人以為無王之世不教
之民莫能當善善之難當如此而謂萬民之性皆能當之過矣質於禽獸之性
則萬民之性善矣質於人道之善則民性弗及也萬民之性善於禽獸者許之
聖人之所謂善者弗許吾質之命性者異孟子孟子下質於禽獸之所為故曰
性已善吾上質於聖人之所為故謂性未善善過性聖人過善春秋大元故謹
於正名名非所始如之何謂未善已善也
　　實性第三十六
　　孔子曰名不正則言不順今謂性已善不幾於無教而如其自然又不順
於為政之道矣且名者性之實實者性之質質無教之時何遽能善善如米性
如禾禾雖出米而禾未可謂米也性雖出善而性未可謂善也米與善人之繼
天而成於外也非在天所為之內也天所為有所至而止止之內謂之天止之
外謂之王教王教在性外而性不得不遂故曰性有善質而未能為善也豈敢
美辭其實然也天之所為止於繭麻與禾以麻為布以繭為絲以米為飯以性
為善此皆聖人所繼天而進也非情性質樸之能至也故不可謂性正朝夕者
視北辰正嫌疑者視聖人聖人之所名天下以為正今按聖人言中本無性善
名而有善人吾不得見之矣使萬民之性皆已能善善人者何為不見也觀孔
子言此之意以為善甚難當而孟子以為萬民性皆能當之過矣聖人之性不
可以名性斗筲之性又不可以名性名性者中民之性中民之性如繭如卵卵
待覆二十日而後能為雛繭待繰以涫湯而後能為絲性待漸於教訓而後能
為善善教訓之所然也非質樸之所能至也故不謂性性者宜知名矣無所待
而起生而所自有也善所自有則教訓已非性也是以米出於粟而粟不可謂
米玉出於璞而璞不可謂玉善出於性而性不可謂善其比多在物者為然在
性者以為不然何不通於類也卵之性未能作雛也繭之性未能作絲也麻之
性未能為縷也粟之性未能為米也春秋別物之理以正其名名物必各因其
真真其義也真其情也乃以為名名霣石則後其五退飛則先其六此皆其真
也聖人於言無所苟而已矣性者天質之樸也善者王教之化也無其質則王
教不能化無其王教則質樸不能善質而不以善性其名不正故不受也
　　諸侯第三十七
　　生育養長成而更生終而復始其事所以利活民者無已天雖不言其欲
贍足之意可見也古之聖人見天意之厚於人也故南面而君天下必以兼利
之為其遠者目不能見其隱者耳不能聞於是千里之外割地分民而建國立
君使為天子視所不見聽所不聞朝者召而聞之也諸侯之為言猶諸候也
　　五行對第三十八
　　河間獻王問溫城董君曰孝經曰夫孝天之經地之義何謂也對曰天有
五行木火土金水是也木生火火生土土生金金生水水為冬金為秋土為季
夏火為夏木為春春主生夏主長季夏主養秋主收冬主藏藏冬之所成也是
故父之所生其子長之父之所長其子養之父之所養其子成之諸父所為其
子皆奉承而續行之不敢不致如父之意盡為人之道也故五行者五行也由
此觀之父授之子受之乃天之道也故曰夫孝者天之經也此之謂也王曰善
哉天經既得聞之矣願聞地之義對曰地出雲為雨起氣為風風雨者地之所
為地不敢有其功名必上之於天命若從天氣者故曰天風天雨也莫曰地風
地雨也勤勞在地名一歸於天非至有義其庸能行此故下事上如地事天也
可謂大忠矣土者火之子也五行莫貴於土土之於四時無所命者不與火分
功名木名春火名夏金名秋水名冬忠臣之義孝子之行取之土土者五行最
貴者也其義不可以加矣五聲莫貴於宮五味莫美於甘五色莫盛於黃此謂
孝者地之義也王曰善哉
　　第三十九[闕]
　　第四十[闕]
　卷第十一
　　為人者天第四十一
　　為生不能為人為人者天也人之人本於天天亦人之曾祖父也此人之
所以乃上類天也人之形體化天數而成人之血氣化天志而仁人之德行化
天理而義人之好惡化天之暖清人之喜怒化天之寒暑人之受命化天之四
時人生有喜怒哀樂之答春秋冬夏之類也喜春之答也怒秋之答也樂夏之
答也哀冬之答也天之副在乎人人之情性有由天者矣故曰受由天之號也
為人主也道莫明省身之天如天出之也使其出也答天之出四時而必忠其
受也則堯舜之治無以加是可生可殺而不可使為亂故曰非道不行非法不
言此之謂也
　　傳曰唯天子受命於天天下受命於天子一國則受命於君君命順則民
有順命君命逆則民有逆命故曰一人有慶兆民賴之此之謂也
　　傳曰政有三端父子不親則致其愛慈大臣不和則敬順其禮百姓不安
則力其孝弟孝弟者所以安百姓也力者勉行之身以化之天地之數不能獨
以寒暑成歲必有春夏秋冬聖人之道不能獨以威勢成政必有教化故曰先
之以博愛教以仁也難得者君子不貴教以義也雖天子必有尊也教以孝也
必有先也教以弟也此威勢之不足獨恃而教化之功不大乎
　　傳曰天生之地載之聖人教之君者民之心也民者君之體也心之所好
體必安之君之所好民必從之故君民者貴孝弟而好禮義重仁廉而輕財利
躬親職此於上而萬民聽生善於下矣故曰先王見教之可以化民也此之謂
也
　　衣服容貌者所以說目也聲音應對者所以說耳也好惡去就者所以說
心也故君子衣服中而容貌恭則目說矣言理應對遜則耳說矣好仁厚而惡
淺薄就善人而遠僻鄙則心說矣故曰行思可樂容止可觀此之謂也
　　五行之義第四十二
　　天有五行一曰木二曰火三曰土四曰金五曰水木五行之始也水五行
之終也土五行之中也此其天次之序也木生火火生土土生金金生水水生
木此其父子也木居左金居右火居前水居後土居中央此其父子之序相受
而布是故木受水而火受木土受火金受土水受金也諸授之者皆其父也受
之者皆其子也常因其父以使其子天之道也是故木已生而火養之金已死
而水藏之火樂木而養以陽水剋金而喪以陰土之事火竭其忠故五行者乃
孝子忠臣之行也五行之為言也猶五行歟是故以得辭也聖人知之故多其
愛而少嚴厚養生而謹送終就天之制也以子而迎成養如火之樂木也喪父
如水之剋金也事君若土之敬天也可謂有行人矣五行之隨各如其序五行
之官各致其能是故木居東方而主春氣火居南方而主夏氣金居西方而主
秋氣水居北方而主冬氣是故木主生而金主殺火主暑而水主寒使人必以
其序官人必以其能天之數也土居中央為之天潤土者天之股肱也其德茂
美不可名以一時之事故五行而四時者土兼之也金木水火雖各職不因土
方不立若酸鹹辛苦之不因甘肥不能成味也甘者五味之本也土者五行之
主也五行之主土氣也猶五味之有甘肥也不得不成是故聖人之行莫貴於
忠土德之謂也人官之大者不名所職相其是矣天官之大者不名所生土是
矣
　　陽尊陰卑第四十三
　　天之大數畢於十旬旬天地之間十而畢反旬生長之功十而畢成十者
天數之所止也古之聖人因天數之所止以為數紀十如更始民世世傳之而
不知省其所起知省其所起則見天數之所始見天數之所始則知貴賤逆順
所在知貴賤逆順所在則天地之情著聖人之寶出矣是故陽氣以正月始出
於地生育長養於上至其功必成也而積十月人亦十月而生合於天數也是
故天道十月而成人亦十月而成合於天道也故陽氣出於東北入於西北於
發孟春畢於孟冬而物莫不應是陽始出物亦始出陽方盛物亦方盛陽初衰
物亦初衰物隨陽而出入數隨陽而終始三王之正隨陽而更起以此見之貴
陽而賤陰也故數日者據晝而不據夜數歲者據陽而不據陰陰不得達之義
是故春秋之於昏禮也達宋公而不達紀侯之母紀侯之母宜稱而不達宋公
不宜稱而達達陽而不達陰以天道制之也丈夫雖賤皆為陽婦人雖貴皆為
陰陰之中亦相為陰陽之中亦相為陽諸在上者皆為其下陽諸在下者皆為
其上陰陰猶沈也何名何有皆并一於陽昌力而辭功故出雲起雨必令從之
下命之曰天雨不敢有其所出上善而下惡惡者受之善者不受土若地義之
至也是故春秋君不名惡臣不名善善皆歸於君惡皆歸於臣臣之義比於地
故為人臣者視地之事天也為人子者視土之事火也雖居中央亦歲七十二
日之王傅於火以調和養長然而弗名者皆并功於火火得以盛不敢與父分
功美孝之至也是故孝子之行忠臣之義皆法於地也地事天也猶下之事上
也地天之合也物無合會之義是故推天地之精鉉陰陽之類以別順逆之理
安所加以不在在上下在大小在強弱在賢不肖在善惡惡之屬盡為陰善之
屬盡為陽陽為德陰為刑刑反德而順於德亦權之類也雖曰權皆在權成是
故陽行於順陰行於逆逆行而順順行而逆者陰也是故天以陰為權以陽為
經陽出而南陰出而北經用於盛權用於末以此見天之顯經隱權前德而後
刑也故曰陽天之德陰天之刑也陽氣暖而陰氣寒陽氣予而陰氣奪陽氣仁
而陰氣戾陽氣寬而陰氣急陽氣愛而陰氣惡陽氣生而陰氣殺是故陽常居
實位而行於盛陰常居空位而行於末天之好仁而近惡戾之變而遠大德而
小刑之意也先經而後權貴陽而賤陰也故陰夏入居下不得任歲事冬出居
上置之空處也養長之時伏於下遠去之弗使得為陽也無事之時起之空處
使之備次陳守閉塞也此皆天之近陽而遠陰大德而小刑也是故人主近天
之所近遠天之所遠大天之所大小天之所小是故天數右陽而不右陰務德
而不務刑刑之不可任以成世也猶陰之不可任以成歲也為政而任刑謂之
逆天非王道也
　　王道通三第四十四
　　古之造文者三畫而連其中謂之王三畫者天地與人也而連其中者通
其道也取天地與人之中以為貫而參通之非王者庸能當是是故王者唯天
之施施其時而成之法其命而循之諸人法其數而以起事治其道而以出法
治其志而歸之於仁仁之美者在於天天仁也天覆育萬物既化而生之有養
而成之事功無已終而復始凡舉歸之以奉人察於天之意無窮極之仁也人
之受命於天也取仁於天而仁也是故人之受命天之尊父兄子弟之親有忠
信慈惠之心有禮義廉讓之行有是非逆順之治文理燦然而厚知廣大有而
博唯人道為可以參天天常以愛利為意以養長為事春秋冬夏皆其用也王
者亦常以愛利天下為意以安樂一世為事好惡喜怒而備用也然而主之好
惡喜怒乃天之春夏秋冬也其俱暖清寒暑而以變化成功也天出此物者時
則歲美不時則歲惡人主出此四者義則世治不義則世亂是故治世與美歲
同數亂世與惡歲同數以此見人理之副天道也天有寒有暑夫喜怒哀樂之
發與清暖寒暑其實一貫也喜氣為暖而當春怒氣為清而當秋樂氣為太陽
而當夏哀氣為太陰而當冬四氣者天與人所同有也非人所能蓄也故可節
而不可止也節之而順止之而亂人生於天而取化於天喜氣取諸春樂氣取
諸夏怒氣取諸秋哀氣取諸冬四氣之心也四肢之答各有處如四時寒暑不
可移若肢體肢體移易其處謂之壬人寒暑移易其處謂之敗歲喜怒移易其
處謂之亂世明王正喜以當春正怒以當秋正樂以當夏正哀以當冬上下法
此以取天之道春氣愛秋氣嚴夏氣樂冬氣哀愛氣以生物嚴氣以成功樂氣
以養生哀氣以喪終天之志也是故春氣暖者天之所以愛而生之秋氣清者
天之所以嚴以成之夏氣溫者天之所以樂而養之冬氣寒者天之所以哀而
藏之春主生夏主養秋主收冬主藏生溉其樂以養死溉其哀以藏為人子者
也故四時之行父子之道也天地之志君臣之義也陰陽之理聖人之法也陰
刑氣也陽德氣也陰始於秋陽始於春春之為言猶偆偆也秋之為言猶湫湫
也偆偆者喜樂之貌也湫湫者憂悲之狀也是故春喜夏樂秋憂冬悲悲死而
樂生以夏養春以冬藏秋大人之志也是故先愛而後嚴樂生而哀終天之當
也而人資諸天天固有此然而無所之如其身而已矣人主立於生殺之位與
天共持變化之勢物莫不應天化天地之化如四時所好之風出則為暖氣而
有生於俗所惡之風出則為清氣而有殺於俗喜則為暑氣而有養長也怒則
為寒氣而有閉塞也人主以好惡喜怒變習俗而天以暖清寒暑化草木喜怒
時而當則歲美不時而妄則歲惡天地人主一也然則人主之好惡喜怒乃天
之暖清寒暑也不可不審其處而出也當暑而寒當寒而暑必為惡歲矣人主
當喜而怒當怒而喜必為亂世矣是故人主之大守在於謹藏而禁內使好惡
喜怒必當義乃出若暖清寒暑之必當其時乃發也人主掌此而無失使乃好
惡喜怒未嘗差也如春秋冬夏之未嘗過也可謂參天矣深藏此四者而勿使
妄發可謂天矣
　　天容第四十五
　　天之道有序而時有度而節變而有常反而有相奉微而至遠踔而致精
一而少積蓄廣而實虛而盈聖人視天而行是故其禁而審好惡喜怒之處也
欲合諸天之非其時不出暖清寒暑也其告之以政令而化風之清微也欲合
諸天之顛倒其一而以成歲也其羞淺末華虛而貴敦厚忠信也欲合諸天之
默然不言而功德積成也其不阿黨偏私而美汎愛兼利也欲合諸天之所以
成物者少霜而多露也其內自省以是而外顯不可以不時人主有喜怒不可
以不時可亦為時時亦為義喜怒以類合其理一也故義不義者時之合類也
而喜怒乃寒暑之別氣也
　　天辨在人第四十六
　　難者曰陰陽之會一歲再遇遇於南方者以中夏遇於北方者以中冬冬
喪物之氣也則其會於是何如金木水火各奉其主以從陰陽相與一力而并
功其實非獨陰陽也然而陰陽因之以起助其所主故少陽因木而起助春之
生也太陽因火而起助夏之養也少陰因金而起助秋之成也太陰因水而起
助冬之藏也陰雖與水并氣而合冬其實不同故水獨有喪而陰不與焉是以
陰陽會於中冬者非其喪也春愛志也夏樂志也秋嚴志也冬哀志也故愛而
有嚴樂而有哀四時之則也喜怒之禍哀樂之義不獨在人亦在於天而春夏
之陽秋冬之陰不獨在天亦在於人人無春氣何以博愛而容眾人無秋氣何
以立嚴而成功人無夏氣何以盛養而樂生人無冬氣何以哀死而恤喪天無
喜氣亦何以暖而春生育天無怒氣亦何以清而冬殺就天無樂氣亦何以疏
陽而夏養長天無哀氣亦何以瞠陰而冬閉藏故曰天乃有喜怒哀樂之行人
亦有春秋冬夏之氣者合類之謂也匹夫雖賤而可以見德刑之用矣是故陰
陽之行終各六月遠近同度而所在異處陰之行春居東方秋居西方夏居空
右冬居空左夏居空下冬居空上此陰之常處也陽之行春居上冬居下此陽
之常處也陰終歲四移而陽常居實非親陽而疏陰任德而遠刑與天之志常
置陰空處稍取之以為助故刑者德之輔陰者陽之助也陽者歲之主也天下
之昆蟲隨陽而出入天下之草木隨陽而生落天下之三王隨陽而改正天下
之尊卑隨陽而序位幼者居陽之所少老者居陽之所老貴者居陽之所盛賤
者居陽之所衰藏者言其不得當陽不當陽者臣子是也當陽者君父是也故
人主南面以陽為位也陽貴而陰賤天之制也禮之尚右非尚陰也敬老陽而
尊成功也
　　陰陽位第四十七
　　陽氣始出東北而南行就其位也西轉而北入藏其休也陰氣始出東南
而北行亦就其位也西轉而南入屏其伏也是故陽以南方為位以北方為休
陰以北方為位以南方為伏陽至其位而大暑熱陰至其位而大寒凍陽至其
休而入化於地陰至其伏而避德於下是故夏出長於上冬入化於下者陽也
夏入守虛地於下冬出守虛位於上者陰也陽出實入實陰出空入空天之任
陽不任陰好德不好刑如是也故陰陽終歲各一出
　卷第十二
　　陰陽終始第四十八
　　天之道終而復始故北方者天之所終始也陰陽之所合別也冬至之後
陰俛而西入陽仰而東出出入之處常相反也多少調和之適常相順也有多
而無溢有少而無絕春夏陽多而陰少秋冬陽少而陰多多少無常未嘗不分
而相散也以出入相損益以多少相溉濟也多勝少者倍入入者損一而出者
益二天所起一動而再倍常乘反衡再登之勢以就同類與之相報故其氣相
俠而以變化相輸也春秋之中陰陽之氣俱相併也中春以生中秋以殺由此
見之天之所起其氣積天之所廢其氣隨故至春少陽東出就木與之俱生至
夏太陽南出就火與之俱煖此非各就其類而與之相起與少陽就木太陽就
火火木相稱各就其正此非正其倫與至於秋時少陰興而不得以秋從金從
金而傷火功雖不得以從金亦以秋出於東方俛其處而適其事以成歲功此
非權與陰之行固常居虛而不得居實至於冬而止空虛太陽乃得北就其類
而與水起寒是故天之道有倫有經有權
　　陰陽義第四十九
　　天地之常一陰一陽陽者天之德也陰者天之刑也跡陰陽終歲之行以
觀天之所親而任成天之功猶謂之空空者之實也故清溧之於歲也若酸鹹
之於味也僅有而已矣聖人之治亦從而然天之少陰用於功太陰用於空人
之少陰用於嚴而太陰用於喪喪亦空空亦喪也是故天之道以三時成生以
一時喪死死之者謂百物枯落也喪之者謂陰氣悲哀也天亦有喜怒之氣哀
樂之心與人相副以類合之天人一也春喜氣也故生秋怒氣也故殺夏樂氣
也故養冬哀氣也故藏四者天人同有之有其理而一用之與天同者大治與
天異者大亂故為人主之道莫明於在身之與天同者而用之使喜怒必當義
而出如寒暑之必當其時乃發也使德之厚於刑也如陽之多於陰也是故天
之行陰氣也少取以成秋其餘以歸之冬聖人之行陰氣也少取以立嚴其餘
以歸之喪喪亦人之冬氣故人之太陰不用於刑而用於喪天之太陰不用於
物而用於空空亦為喪喪亦為空其實一也皆喪死亡之心也
　　陰陽出入上下第五十
　　天道大數相反之物也不得俱出陰陽是也春出陽而入陰秋出陰而入
陽夏右陽而左陰冬右陰而左陽陰出則陽入陽出則陰入陰右則陽左陰左
則陽右是故春俱南秋俱北而不同道夏交於前冬交於後而不同理並行而
不相亂澆滑而各持分此之謂天之意而何以從事天之道初薄大冬陰陽各
從一方來而移於後陰由東方來西陽由西方來東至於中冬之月相遇北方
合而為一謂之曰至別而相去陰適右陽適左適左者其道順適右者其道逆
逆氣左上順氣右下故下暖而上寒以此見天之冬右陰而左陽也上所右而
下所左也各月盡而陰陽俱南還陽南還出於寅陰南還入於戌此陰陽所始
出地入地之見處也至於中春之月陽在正東陰在正西謂之春分春分者陰
陽相半也故晝夜均而寒暑平陰日損而隨陽陽日益而檻故為暖熱初得大
夏之月相遇南方合而為一謂之曰至別而相去陽適右陰適左適左由下適
右由上上暑而下寒以此見天之夏右陽而左陰也上其所右下其所左夏月
盡而陰陽俱北還陽北還而入於申陰北還而出於辰此陰陽所始出地入地
之見處也至於中秋之月陽在正西陰在正東謂之秋分秋分者陰陽相半也
故晝夜均而寒暑平陽日損而隨陰陰日益而檻故至於季秋而始霜至於孟
冬而始寒小雪而物咸成大寒而物畢藏天地之功終矣
　　天道無二第五十一
　　天之常道相反之物也不得兩起故謂之一一而不二者天之行也陰與
陽相反之物也故或出或入或右或左春俱南秋俱北夏交於前冬交於後並
行而不同路交會而各代理此其文與天之道有一出一入一休一伏其度一
也然而不同意陽之出常縣於前而任歲事陰之出常縣於後而守空虛陽之
休也功已成於上而伏於下陰之伏也不得近義而遠其處也天之任陽不任
陰好德不好刑如是故陽出而前陰出而後尊德而卑刑之心見矣陽出而積
於夏任德以歲事也陰出而積於冬錯刑於空處也必以此察之天無常於物
而一於時時之所宜而一為之故開一塞一起一廢一至畢時而止終有復始
於一一者一也是於天凡在陰位者皆惡亂善不得主名天之道也故常一而
不滅天之道事無大小物無難易反天之道無成者是以目不能二視耳不能
二聽手不能二事一手畫方一手畫圓莫能成人為小易之物而終不能成反
天之不可行如是是故古之人物而書文心止於一中者謂之忠持二中者謂
之患患人之中不一者也不一者故患之所由生也是故君子賤二而貴一人
庸無善善不一故不足以立身治庸無常常不一故不足以致功詩云上帝臨
汝無二爾心知天道者之言也
　　暖燠常多第五十二
　　天之道出陽為暖以生之出陰為清以成之是故非薰也不能有育非溧
也不能有熟歲之精也知心而不省薰與溧庸多者用之必與天戾與天戾雖
勞不成是自正月至於十月而天之功畢計其間陰與陽各居幾何薰與溧其
日庸多距物之初生至其畢成露與霜其下庸倍故從中春至於秋氣溫柔和
調及季秋九月陰乃始多於陽天於是時出溧下霜出溧下霜而天降物固已
皆成矣故九月者天之功大究於是月也十月而悉畢故案其跡數其實清溧
之日少少耳功已畢成之後陰乃大出天之成功也少陰與而太陰不與少陰
在內而太陰在外故霜加於物而雪加於空空者亶地而已不逮物也功已畢
成之後物未復生之前太陰之所當出也雖曰陰亦以太陽資化其位而不知
所受之故聖王在上位天覆地載風令雨施雨施者布德均也風令者言令直
也詩云不識不知順帝之則言弗能知識而效天之所為云爾禹水湯旱非常
經也適遭世氣之變而陰陽失平堯視民如子民視堯如父母尚書曰二十有
八載放勳乃殂落百姓如喪考妣四海之內閼密八音三年三年陽氣厭於陰
陰氣大興此禹所以有水名也桀天下之殘賊也湯天下之盛德也天下除殘
賊而得盛德大善者再是重陽也故湯有旱之名皆適遭之變非禹湯之過毋
以適遭之變疑平生之常則所守不失則正道益明
　　基義第五十三
　　凡物必有合合必有上必有下必有左必有右必有前必有後必有表必
有裏有美必有惡有順必有逆有喜必有怒有寒必有暑有晝必有夜此皆其
合也陰者陽之合妻者夫之合子者父之合臣者君之合物莫無合而合各相
陰陽陽兼於陰陰兼於陽夫兼於妻妻兼於夫父兼於子子兼於父君兼於臣
臣兼於君君臣父子夫婦之義皆取諸陰陽之道君為陽臣為陰父為陽子為
陰夫為陽妻為陰陰陽無所獨行其始也不得專起其終也不得分功有所兼
之義是故臣兼功於君子兼功於父妻兼功於夫陰兼功於陽地兼功於天舉
而上者抑而下也有屏而左也有引而右也有親而任也有疏而遠也有欲日
益也有欲日損也益其用而損其妨有時損少而益多有時損多而益少少而
不至絕多而不至溢陰陽二物終歲各壹出壹其出遠近同度而不同意陽之
出也常縣於前而任事陰之出也常縣於後而守空處此見天之親陽而疏陰
任德而不任刑也是故仁義制度之數盡取之天天為君而覆露之地為臣而
持載之陽為夫而生之陰為婦而助之春為父而生之夏為子而養之秋為死
而棺之冬為痛而喪之王道之三綱可求於天天出陽為暖以生之地出陰為
清以成之不暖不生不清不成然而計其多少之分則暖暑居百而清寒居一
德教之與刑罰猶此也故聖人多其愛而少其嚴厚其德而簡其刑以此配天
天之大數必有十旬旬天地之數十而畢反旬生長之功十而畢成天之氣徐
占寒占暑故寒不凍暑不暍以其有餘徐來不暴卒也易曰履霜堅在蓋言遜
也然則上堅不踰等果是天之所為弗作而成也人之所為亦當弗作而極也
凡有興者稍稍上之以遜順往使人心說而安之無使人心恐故曰君子以人
治人慬能愿此之謂也聖人之道同諸天地蕩諸四海變易習俗
　　第五十四[闕]
　卷第十三
　　四時之副第五十五
　　天之道春暖以生夏暑以養秋清以殺冬寒以藏暖暑清寒異氣而同功
皆天之所以成歲也聖人副天之所行以為政故以慶副暖而當春以賞副暑
而當夏以罰副清而當秋以刑副寒而當冬慶賞罰刑異事而同功皆王者之
所以成德也慶賞罰刑與春夏秋冬以類相應也如合符故曰王者配天謂其
道天有四時王有四政若四時通類也天人所同有也慶為春賞為夏罰為秋
刑為冬慶賞罰刑之不可不具也如春夏秋冬不可不備也慶賞罰刑當其處
不可不發若暖暑清寒當其時不可不出也慶賞罰刑各有正處如春夏秋冬
各有時也四政者不可以相干也猶四時不可相干也四政者不可以易處也
猶四時不可易處也故慶賞罰刑有不行於其正處者春秋譏也
　　人副天數第五十六
　　天德施地德化人德義天氣上地氣下人氣在其間春生夏長百物以興
秋殺冬收百物以藏故莫精於氣莫富於地莫神於天天地之精所以生物者
莫貴於人人受命乎天也故超然有以倚物疾莫能為仁義唯人獨能為仁
義物疾莫能偶天地唯人獨能偶天地人有三百六十節偶天之數也形體
骨肉偶地之厚也上有耳目聰明日月之象也體有空竅理脈川谷之象也心
有哀樂喜怒神氣之類也觀人之體一何高物之甚而類於天也物旁折取天
之陰陽以生活耳而人乃爛然有其文理是故凡物之形莫不伏從旁折天地
而行人獨題直立端尚正正當之是故所取天地少者旁折之所取天地多者
正當之此見人之絕於物而參天地是故人之身首●而員象天容也髮象星
辰也耳目戾戾象日月也鼻口呼吸象風氣也胸中達知象神明也腹胞實虛
象百物也百物者最近地故要以下地也天地之象以要為帶頸以上者精神
尊嚴明天類之狀也頸而下者豐厚卑辱土壤之比也足布而方地形之象也
是故禮帶置紳必直其頸以別心也帶以上者盡為陽帶而下者盡為陰各其
分陽天氣也陰地氣也故陰陽之動使人足病喉痺起則地氣上為雲雨而象
亦應之也天地之符陰陽之副常設於身身猶天也數與之相參故命與之相
連也天以終歲之數成人之身故小節三百六十六副日數也大節十二分副
月數也內有五臟副五行數也外有四肢副四時數也占視占瞑副晝夜也占
剛占柔副冬夏也占哀占樂副陰陽也心有計慮副度數也行有倫理副天地
也此皆暗膚著身與人俱生比而偶之弇合於其可數也副數不可數者副類
皆當同而副天一也是故陳其有形以著無形者拘其可數以著其不可數者
以此言道之亦宜以類相應猶其形也以數相中也
　　同類相動第五十七
　　今平地注水去燥就濕均薪施火去濕就燥百物去其所與異而從其所
與同故氣同則會聲比則應其驗皦然也試調琴瑟而錯之鼓其宮則他宮應
之鼓其商而他商應之五音比而自鳴非有神其數然也美事召美類惡事召
惡類類之相應而起也如馬鳴則馬應之牛鳴則牛應之帝王之將興也其美
祥亦先見其將亡也妖孽亦先見物故以類相召也故以龍致雨以扇逐暑軍
之所處以棘楚美惡皆有從來以為命莫知其處所天將陰雨人之病故為之
先動是陰相應而起也天將欲陰雨又使人欲睡臥者陰氣也有憂亦使人臥
者是陰相求也有喜者使人不欲臥者是陽相索也水得夜益長數分東風而
酒湛溢病者至夜而疾益甚雞至幾明皆鳴而相薄其氣益精故陽益陽而陰
益陰陰陽之氣因可以類相益損也天有陰陽人亦有陰陽天地之陰氣起而
人之陰氣應之而起人之陰氣起天地之陰氣亦宜應之而起其道一也明於
此者欲致雨則動陰以起陰欲止雨則動陽以起陽故致雨非神也而疑於神
者其理微妙也非獨陰陽之氣可以類進退也雖不祥禍福所從生亦由是也
無非已先起之而物以類應之而動者也故聰明聖神內視反聽言為明聖內
視反聽故獨明聖者知其本心皆在此耳故琴瑟報彈其宮他宮自鳴而應之
此物之以類動者也其動以聲而無形人不見其動之形則謂之自鳴也又相
動無形則謂之自然其實非自然也有使之然者矣物固有實使之其使之無
形尚書傳言周將興之時有大赤鳥銜穀之種而集王屋之上者武王喜諸大
夫皆喜周公曰茂哉茂哉天之見此以勸之也恐恃之
　　五行相生第五十八
　　天地之氣合而為一分為陰陽判為四時列為五行行者行也其行不同
故謂之五行五行者五官也比相生而間相勝也故為治逆之則亂順之則治
　　東方者木農之本司農尚仁進經術之士道之以帝王之路將順其美匡
捄其惡執規而生至溫潤下知地形肥磽美惡立事生則因地之宜召公是也
親入南畝之中觀民墾草發淄耕種五穀積蓄有餘家給人足倉庫充實司馬
實穀司馬本朝也本朝者火也故曰木生火
　　南方者火也本朝司馬尚智進賢聖之士上知天文其形兆未見其萌芽
未生昭然獨見存亡之機得失之要治亂之源豫禁未然之前執矩而長至忠
厚仁輔翼其君周公是也成王幼弱周公相誅管叔蔡叔以定天下天下既寧
以安君官者司營也司營者土也故曰火生土
　　中央者土君官也司營尚信卑身賤體夙興夜寐稱述往古以厲主意明
見成敗微諫納善防滅其惡絕源塞●執繩而制四方至忠厚信以事其君據
義割恩太公是也應天因時之化威武強禦以成大理者司徒也司徒者金也
故曰土生金
　　西方者金大理司徒也司徒尚義臣死君而眾人死父親有尊卑位有上
下各死其事事不踰矩執權而伐兵不苟克取不苟得義而後行至廉而威質
直剛毅子●是也伐有罪討不義是以百姓附親邊境安寧寇賊不發邑無獄
訟則親安執法者司寇也司寇者水也故曰金生水
　　北方者水執法司寇也司寇尚禮君臣有位長幼有序朝廷有爵鄉黨以
齒升降揖讓般伏拜謁折旋中矩立則罄折拱則抱鼓執衡而藏至清廉平賂
遺不受請謁不聽據法聽訟無有所阿孔子是也為魯司寇斷獄屯屯與眾共
之不敢自專是死者不恨生者不怨百工維時以成器械器械既成以給司農
司農者田官也田官者木故曰水生木
　五行相勝第五十九
　　木者司農也司農為姦朋黨比周以蔽主明退匿賢士絕滅公卿教民奢
侈賓客交通不勸田事博戲鬥雞走狗弄馬長幼無禮大小相虜並為寇賊橫
恣絕理司徒誅之齊桓是也行霸任兵侵蔡蔡潰遂伐楚楚人降伏以安中國
木者君之官也夫木者農也農者民也不順如叛則命司徒誅其率正矣故曰
金勝木
　　火者司馬也司馬為讒反言易辭以譖愬人內離骨肉之親外疏忠臣賢
聖旋亡讒邪日昌魯上大夫季孫是也專權擅政薄國威德反以怠惡譖愬其
賢臣劫惑其君孔子為魯司寇據義行法季孫自消墮費郈城兵甲有差夫火
者大朝有邪讒熒惑其君執法誅之執法者水也故曰水勝火
　　土者君之官也其相司營司營為神主所為皆曰可主所言皆曰善順
主指聽從為比進主所善以快主意導主以邪陷主不義大為宮室多為臺榭
雕文刻鏤五色成光賦歛無度以奪民財多發繇役以奪民時作事無極以奪
民力百姓愁苦叛去其國楚靈王是也作乾谿之臺三年不成百姓罷弊而叛
及其身弒夫土者君之官也君大奢侈過度失禮民叛矣其民叛其君窮矣故
曰木勝土
　　金者司徒也司徒為賊內得於君外驕軍士專權擅勢誅殺無罪侵伐暴
虐攻戰妄取令不行禁不止將率不親士卒不使兵弱地削令君有恥則司馬
誅之楚殺其司徒得臣是也得臣數戰破敵內得於君驕蹇不卹其下卒不為
使當敵而弱以危楚國司馬誅之金者司徒司徒弱不能使士眾則司馬誅之
故曰火勝金
　　水者司寇也司寇為亂足恭小謹巧言令色聽謁受賂阿黨不平慢令急
誅誅殺無罪則司營誅之營蕩是也為齊司寇太公封於齊問焉以治國之要
營蕩對曰任仁義而已太公曰任仁義奈何營蕩對曰仁者愛人義者尊老太
公曰愛人尊老奈何營蕩對曰愛人者有子不食其力尊老者妻長而夫拜之
太公曰寡人欲以仁義治齊今子以仁義亂齊寡人立而誅之以定齊國夫水
者執法司寇也執法附黨不平依法刑人則司營誅之故曰土勝水
　　五行順逆第六十
　　木者春生之性農之本也勸農事無奪民時使民歲不過三日行什一之
稅進經術之士挺群禁出輕繫去稽留除桎梏開門闔通障塞恩及草木則樹
木華美而朱草生恩及鱗蟲則魚大為鱣鯨不見群龍下如人君出入不時走
狗試馬馳騁不反宮室好淫樂飲酒沈琨縱恣不顧政治事多發役以奪民時
作謀增稅以奪民財民病疥搔溫體足胻痛咎及於木則茂木枯槁工匠之輪
多傷敗毒水渰群漉陂如漁咎及鱗蟲則魚不為群龍深藏鯨出現
　　火者夏成長本朝也舉賢良進茂才官得其能任得其力賞有功封有德
出貨財振困乏正封疆使四方恩及於火則火順人而甘露降恩及羽蟲則飛
鳥大為黃鵠出見鳳凰翔如人君惑於讒邪內離骨肉外疏忠臣至殺世子誅
殺不辜逐忠臣以妾為妻棄法令婦妾為政賜予不當則民病血壅腫目不明
咎及於火則大旱必有火災摘巢探鷇咎及羽蟲則飛鳥不為冬應不來梟鴟
群鳴鳳凰高翔
　　土者夏中成熟百種君之官循宮室之制謹夫婦之別加親戚之恩恩及
於土則五穀成而嘉禾興恩及蟲則百姓親附城郭充實賢聖皆頡仙人降
如人君好淫佚妻妾過度犯親戚侮父兄欺罔百姓大為臺榭五色成光雕文
刻鏤則民病心腹宛黃舌爛痛咎及於土則五穀不成暴虐妄誅咎及蟲
蟲不為百姓叛去賢聖放亡
　　金者秋殺氣之始也建立旗鼓杖把旄鉞以誅賊殘禁暴虐安集故動眾
興師必應義理出則祠兵入則振旅以閑習之因於搜狩存不忘亡安不忘危
修城郭繕牆垣審群禁飭兵甲警百官誅不法恩及於金石則涼風出恩及於
毛蟲則走獸大為麒麟至如人君好戰侵陵諸侯貪城邑之賂輕百姓之命則
民病喉咳嗽筋攣鼻鼽塞咎及於金則鑄化凝滯凍堅不成四面張罔焚林而
獵咎及毛蟲則走獸不為白虎妄搏麒麟遠去
　　水者冬藏至陰也宗廟祭祀之始敬四時之祭禘祫昭穆之序天子祭天
諸侯祭土閉門閭大搜索斷刑罰執當罪飭關梁禁外徙恩及於水則醴泉出
恩及介蟲則黿鼉大為靈龜出如人君簡宗廟不禱祀廢祭祀執法不順逆天
時則民病流腫水張痿痺孔竅不通咎及於水霧氣冥冥必有大水水為民害
咎及介蟲則龜深藏黿鼉呴
　　治水五行第六十一
　　日冬至七十二日木用事其氣燥瘺而青七十二日火用事其氣慘陽而
赤七十二日土用事其氣溼瘺而黃七十二日金用事其氣慘淡而白七十二
日水用事其氣清寒而黑七十二日復得木木用事則行柔惠挺群禁至於立
春出輕繫去稽留除桎梏開門闔通障塞存幼孤矜寡獨無伐木火用事則正
封疆循田疇至於立夏舉賢良封有德賞有功出使四方無縱火土用事則養
長老存幼孤矜寡獨賜孝弟施恩澤無興土功金用事則修城郭繕牆垣審群
禁飭甲兵警百官誅不法存長老無焚金石水用事則閉門閭大搜索斷刑罰
執當罪飭關梁禁外徙無決隄
　卷第十四
　　治亂五行第六十二
　　火干木蟄蟲蚤出蚿雷蚤行土干木胎夭卵毈鳥蟲多傷金干木有兵水
干木春下霜
　　土干火則多雷金干火草木夷水干火夏雹木干火則地動
　　金干土則五穀傷有殃水干土夏寒雨霜木干土蟲不為火干土則大
旱
　　水干金則魚不為木干金則草木再生火干金則草木秋榮土干金五穀
不成
　　木干水冬蟄不藏土干水則蟄蟲冬出火干水則星墜金干水則冬大寒
　　五行變救第六十三
　　五行變至當救之以德施之天下則咎除不救以德不出三年天當雨石
木有變春凋秋榮秋木在春多雨此繇役眾賦歛重百姓貧窮叛去道多饑人
救之者省繇役薄賦歛出倉穀振困窮矣火有變冬溫夏寒此王者不明善者
不賞惡者不絀不肖在位賢者伏匿則寒暑失序而民疾疫救之者舉賢良賞
有功封有德土有變大風至五穀傷此不信仁賢不敬父兄淫泆無度宮室榮
救之者省宮室去雕文舉孝悌恤黎元金有變畢昴為回三覆有武多兵多盜
寇此棄義貪財輕民命重貨賂百姓趣利多姦軌救之者舉廉潔立正直隱武
行文束甲械水有變冬濕多霧春夏雨雹此法令緩刑罰不行救之者憂囹圄
案姦宄誅有罪五日
　　五行五事第六十四
　　王者與臣無禮貌不肅敬則木不曲直而夏多暴風風者木之氣也其音
角也故應之以暴風王者言不從則金不從革而秋多霹灤霹灤者金氣也其
音商也故應之以霹灤王者視不明則火不炎上而秋多電電者火氣也其音
徵也故應之以電王者聽不聰則水不潤下而春夏多暴雨雨者水氣也其音
羽也故應之以暴雨王者心不能容則稼穡不成而秋多雷雷者土氣也其音
宮也故應之以雷
　　五事一曰貌二曰言三曰視四曰聽五曰思何謂也夫五事者人之所受
命於天也而王者所修而治民也故王者為民治則不可以不明準繩不可以
不正王者貌曰恭恭者敬也言曰從從者可從視曰明明者知賢不肖分明黑
白也聽曰聰聰者能聞事而審其意也思曰容容者言無不容恭作肅從作乂
明作哲聰作謀容作聖何謂也恭作肅言王者誠能內有恭敬之姿而天下莫
不肅矣從作乂言王者言可從明正從行而天下治矣明作哲哲者知也王者
明則賢者進不肖者退天下知善而勸之知惡而恥之矣聰作謀謀者謀事也
王者聰則聞事與臣下謀之故事無失謀矣容作聖聖者設也王者心寬大無
不容則聖能施設事各得其宜也
　　王者能敬則肅肅則春氣得故肅者主春春陽氣微萬物柔易移弱可化
於時陰氣為賊故王者欽欽不以議陰事然後萬物遂生而木可曲直也春行
秋政則草木凋行冬政則雪行夏政則殺春失政則
　　王者能治則義立義立則秋氣得故乂者主秋秋氣始殺王者行小刑罰
民不犯則禮義成於時陽氣為賊故王者輔以官牧之事然後萬物成熟秋草
木不榮華金從革也秋行春政則華行夏政則喬行冬政則落秋失政則春大
風不解雷不發聲
　　王者能知則知善惡知善惡則夏氣得故哲者主夏夏陽氣始盛萬物兆
長王者不揜明則道不退塞而夏至之後大暑隆萬物茂育懷任王者恐明不
知賢不肖分明白黑於時寒為賊故王者輔以賞賜之事然後夏草木不霜火
炎上也夏行春政則風行秋政則水行冬政則落夏失政則冬不凍在五穀不
藏大寒不解
　　王者無失謀然後冬氣得故謀者主冬冬陰氣始盛草未必死王者能聞
事審謀慮之則不侵伐不侵伐且殺則死者不恨生者不怨冬日至之後大寒
降萬物藏於下於時暑為賊故王者輔之以急斷之事以水潤下也冬行春政
則蒸行夏政則雷行秋政則旱冬失政則夏草木不實霜五穀疾枯
　　郊語第六十五
　　人之言醞去煙鴟羽去眯慈石取鐵頸金取火蠶珥絲於室而絃絕於堂
禾實於野而粟缺於倉蕪荑生於燕橘枳死於荊此十物者皆奇而可怪非人
所意也夫非人所意而然既已有之矣或者吉凶禍福利不利之所從生無有
奇怪非人所意如是者乎此等可畏也孔子曰君子有三畏畏天命畏大人畏
聖人之言彼豈無傷害於人如孔子徒畏之哉以此見天之不可不畏敬猶主
上之不可不謹事不謹事主其禍來至顯不畏敬天其殃來至闇闇者不見其
端若自然也故曰堂堂如天殃言不必立校默而無聲潛而無形也由是觀之
天殃與主罰所以別者闇與顯耳不然其來逮人殆無以異孔子同之俱言可
畏也天地神明之心與人事成敗之真固莫之能見也唯聖人能見之聖人者
見人之所不見者也故聖人之言亦可畏也奈何如廢郊禮郊禮者人所最甚
重也廢聖人所最甚重而吉凶利害在於冥冥不可得見之中雖已多受其病
何從知之故曰問聖人者問其所為而無問其所以為也問其所以為終弗能
見不如勿問問為而為之所不為而勿為是與聖人同實也何過之有詩云不
騫不忘率由舊章舊章者先聖人之故文章也率由各有修從之也此言先聖
人之故文章者雖不能深見而詳知其則猶不知其美譽之功矣今郊事天之
義此聖人故故古之聖王文章之最重者也前世王莫不從重粟精奉之以事
上天至於秦而獨闕然廢之一何不率由舊章之大甚也天者百神之大君也
事天不備雖百神猶無益也何以言其然也祭而地神者春秋譏之孔子曰獲
罪於天無所禱也是其法也故未見秦國致天福如周國也詩云唯此文王小
心翼翼昭事上帝允懷多福多福者非謂人也事功也謂天之所福也傳曰周
國子多賢蕃殖至於駢孕男者四四產而得八男皆君子俊雄也此天之所以
興周國也非周國之所能為也今秦與周俱得為天子而所以事天者異於周
以郊為百神始始入歲首必以正月上辛日先享天乃敢於地先貴之義也夫
歲先之與歲弗行也相去遠矣天下福若無可怪者然所以久弗行者非灼灼
見其當而故弗行也典禮之官常嫌疑莫能昭昭明其當也今切以為其當與
不當可內反於心而定也堯謂舜曰天之歷數在爾躬言察身以知天也今身
有子庸不欲其有子禮也聖人正名名不虛生天子者則天之子也以身度天
獨何為不欲其子之有子禮也今為其天子而闕然無祭於天天何必善之所
聞曰天下和平則災害不生今災害生見天下未和平也天下所未和平者天
子之教化不政也詩曰有覺德行四國順之覺者著也王者有明著之德行於
世則四方莫不響應風化善於彼矣故曰悅于慶賞嚴于刑罰疾于法令
　卷第十五
　　郊義第六十六
　　郊義春秋之法王者歲一祭天於郊四祭於宗廟宗廟因於四時之易郊
因於新歲之初聖人有以起之其以祭不可不親也天者百神之君也王者之
所最尊也以最尊天之故故易始歲更紀即以其初郊郊必以正月上辛者言
以所最尊首一歲之事每更紀者以郊郊祭首之先貴之義尊天之道也
　　郊祭第六十七
　　春秋之義國有大喪者止宗廟之祭而不止郊祭不敢以父母之喪廢事
天地之禮也父母之喪至哀痛悲苦也尚不敢廢郊也庸足以廢郊者故其在
禮亦曰喪者不祭唯祭天為越喪而行事夫古之畏敬天而重天郊如此甚也
今群臣學士不探察曰萬民多貧或頗饑寒足郊乎是何言之誤天子父母事
天而子孫畜萬民民未遍飽無用祭天者是猶子孫未得食無用食父母也言
莫逆於是是其去禮遠也先貴而後賤庸貴於天子天子號天之子也奈何受
為天子之號而無天子之禮天子不可不祭天也無異人之不可以不食父為
人子而不事父者天下莫能以為可今為天之子而不事天何以異是是故天
子每至歲首必先郊祭以享天乃敢為地行子禮也每將興師必先郊祭以告
天乃敢征伐行子道也文王受命而王天下先郊乃敢行事而興師伐崇其詩
曰芃芃棫樸薪之槱之濟濟辟王左右趨之濟濟辟王左右奉璋奉璋峨峨髦
士攸宜此郊辭也其下曰淠彼涇舟烝徒橶之周王於邁六師及之此伐辭也
其下曰文王受命有此武功既伐于崇作邑於豐」以此辭者見文王受命則
郊郊乃伐崇伐崇之時民何處央乎
　　四祭第六十八
　　古者歲四祭四祭者因四時之生庸而祭其先祖父母也故春曰祠夏曰
礿秋曰嘗冬曰蒸此言不失其時以奉祭先祖也過時不祭則失為人子之道
也祠者以正月始食韭也礿者以四月食麥也嘗者以七月嘗黍稷也蒸者以
十月進初稻也此天之經也地之義也孝子孝婦緣天之時因地之利地之菜
茹瓜果藝之稻麥黍稷菜生穀熟永思吉日供具祭物齋戒沐浴潔清致敬祀
其先祖父母孝子孝婦不使時過已處之以愛敬行之以恭讓亦殆免於罪矣
　　已受命而王必先祭天乃行王事文王之伐崇是也詩曰
濟濟辟王左右奉璋奉璋峨峨髦士攸宜此文王之郊也其下之辭曰淠彼涇
舟烝徒橶之周王于邁六師及之此文王之伐崇也上言奉璋下言伐崇以是
見文王之先郊而後伐也文王受命則郊郊乃伐崇崇國之民方困於暴亂之
君未得被聖人德澤而文王已郊矣安在德澤未洽者不可以郊乎
　　郊祀第六十九
　　周宣王時天下旱歲惡甚王憂之其詩曰倬彼雲漢昭回於天王曰嗚呼
何辜今之人天降喪亂餓饉薦臻靡神不舉靡愛斯牲珪璧既卒甯莫我聽旱
既太甚蘊隆蟲蟲不殄禋祀自郊徂宮上下奠瘞靡神不宗后稷不克上帝不
臨耗射下土甯刃我躬宣王自以為不能乎后稷不中乎上帝故有此災有此
災愈恐懼而謹事天天若不予是家是家者安得立為天子立為天子者天予
是家天予是家者天使是家天使是家者是家天之所予也天之所使也天已
予之天已使之其間不可以接天何哉故春秋凡譏郊未嘗譏君德不成於郊
也乃不郊而祭山川失祭之敘逆於禮故必譏之以此觀之不祭天者乃不可
祭小神也郊因先卜不吉不敢郊百神之祭不卜而郊獨卜郊祭最大也春秋
譏喪祭不譏喪郊郊不辟喪喪尚不辟況他物郊祝曰
皇皇上天照臨下土集地之靈降甘風雨庶物群生各得其所靡今靡古維予
一人某敬拜皇天之祜夫不自為言而為庶物群生言以人心庶天無尤焉天
無尤焉而辭恭順宜可喜也右郊祀九句九句者陽數也
　　順命第七十
　　父者子之天也天者父之天也無天而生未之有也天者萬物之祖萬物
非天不生獨陰不生獨陽不生陰陽與天地參然後生故曰父之子也可尊母
之子也可卑尊者取尊號卑者取卑號故德侔天地者皇天右而子之號稱天
子其次有五等之爵以尊之皆以國邑為號其無德於天地之間者州國人民
甚者不得繫國邑皆絕骨肉之屬離人倫謂之閽盜而已無名姓號氏於天地
之間至賤乎賤者也其尊至德巍巍乎不可以加矣其卑至賤冥冥其無下矣
春秋列序位尊卑之陳累累乎可得而觀也雖闇至愚莫不昭然公子慶父罪
亦不當繫於國以親之故為之諱而謂之齊仲孫去其公子之親也故有大罪
不奉其天命者皆棄其天倫人於天也以道受命其於人以言受命不若於道
者天絕之不若於言者人絕之臣子大受命於君辭而出疆唯有社稷國家之
危猶得發辭而專安之盟是也天子受命於天諸侯受命於天子子受命於父
臣妾受命於君妻受命於夫諸所受命者其尊皆天也雖謂受命於天亦可天
子不能奉天之命則廢而稱公王者之後是也公侯不能奉天子之命則名絕
而不得就位衛侯朔是也子不奉父命則有伯討之罪衛世子蒯聵是也臣不
奉君命雖善以叛言晉趙鞅入於晉陽以叛是也妾不奉君之命則媵女先至
者是也妻不奉夫之命則絕夫不言及是也曰不奉順於天者其罪如此
　　孔子曰畏天命畏大人畏聖人之言其祭社稷宗廟山川鬼神不以其道
無災無害至於祭天不享其卜不從使其牛口傷鼷鼠食其角或言食牛或言
食而死或食而生或不食而自死或改卜而牛死或卜而食其角過有深淺薄
厚而災有簡甚不可不察也猶郊之變因其災而之變應而無為也見百事之
變之所不知而自然者勝言與以此見其可畏專誅絕者其唯天乎臣殺君子
殺父三十有餘諸其賤者則損以此觀之可畏者其唯天命大人乎亡國五十
有餘皆不事畏者也況不畏大人大人專誅之君之滅者何日之有哉魯宣違
聖人之言變古易常而災立至聖人之言可不慎此三畏者異恉而同致故聖
人同之俱言其可畏也
　　郊事對第七十一
　　廷尉臣湯昧死言臣湯承制以郊事問故膠西相仲舒臣仲舒對曰所聞
古者天子之禮莫重於郊郊常以正月上辛者所以先百神而最居前禮三年
喪不祭其先而不敢廢郊郊重於宗廟天尊於人也王制曰祭天地之牛繭栗
宗廟之牛握賓客之牛尺此言德滋美而牲滋微也春秋曰魯祭周公用白牡
色白貴純也帝牲在滌三月牲貴肥潔而不貪其大也凡養牲之道務在肥潔
而已駒犢未能勝芻豢之食莫如令食其母便臣湯謹問仲舒魯祀周公用白
牡非禮也臣仲舒對曰禮也臣湯問
周天子用騂犅群公不毛周公諸公也何以得用純牲仲舒對曰武王崩成王
立而在襁褓之中周公繼文武之業成二聖之功德漸天地澤被四海故成王
賢而貴之詩云無德不報故成王使祭周公以白牡上不得與天子同色下有
異於諸侯臣仲舒愚以為報德之禮臣湯問仲舒天子祭天諸侯祭土魯何緣
以祭郊臣仲舒對曰周公傅成王成王遂及聖功莫大於此周公聖人也有祭
於天道故成王令魯郊也臣湯問仲舒魯祭周公用白牡其郊何用臣仲舒對
曰魯郊用純騂犅周色上赤魯以天子命郊故以騂臣湯問仲舒祠宗廟或以
鳧當鳧鳧非鳧可用否仲舒對曰鶩非鳧鳧非鶩也臣聞孔子入太廟每事問
慎之至也陛下祭躬親齋戒沐浴以承宗廟甚敬謹奈何以鳧當鶩鶩當鳧名
實不相應以承太廟不亦不稱乎臣仲舒愚以為不可臣犬馬齒衰賜骸骨伏
陋巷陛下乃幸使九卿問臣以朝廷之事臣愚陋曾不足以承明詔奉大對臣
仲舒昧死以聞
　卷第十六
　　執贄第七十二
　　凡執贄天子用暢公侯用玉卿用羔大夫用雁雁乃有類於長者長者在
民上必施然有先後之隨必俶然有行列之治故大夫以為贄羔有角而不任
設備而不用類好仁者執之不鳴殺之不諦類死義者羔食於其母必跪而受
之類知禮者故羊之為言猶祥與故卿以為贄玉有似君子子曰人而不曰如
之何如之何者吾末如之何也矣故匿病者不得良醫羞問者聖人去之以為
遠功而近有災是則不有玉至清而不蔽其惡內有瑕穢必見之於外故君子
不隱其短不知則問不能則學取之玉也君子比之玉玉潤而不汙是仁而至
清潔也廉而不殺是義而不害也堅而不硻過而不濡視之如庸展之如石狀
如石搔而不可從繞潔白如素而不受污玉類備者故公侯以為贄暢有似於
聖人者純仁淳粹而有知之貴也擇於身者盡為德音發於事者盡為潤澤積
美陽芳香以通之天暢亦取百香之心獨末之合之為一而達其臭氣暢于天
其淳粹無擇與聖人一也故天子以為贄而各以事上也觀贄之意可以見其
事
　　山川頌第七十三
　　山則巃嵷崔嶊嵬●巍久不崩似仁人志士孔子曰
山川神祗立寶藏殖器用資曲直合大者可以為宮室臺榭小者可以為舟輿
畜灄大者無不中小者無不入持斧則斫折鐮則艾生人立禽獸伏死人入多
其功而不言是以君子取譬也且積土成山無損也成其高無害也成其大無
虧也小其上泰其下久長安後世無有去就儼然獨處惟山之意詩云節彼南
山惟石巖巖赫赫師尹民具爾瞻此之謂也
　　水則源泉混混沄沄晝夜不竭既似力者盈科後行既似持平者循微赴
下不遺小間既似察者循谿谷不迷或奏萬里而必至既似知者障防山而能
清淨既似知命者不清而入潔清而出既似善化者赴千仞之壑入而不疑既
似勇者物皆困於火而水獨勝之既似武者咸得之而生失之而死既似有德
者孔子在川上曰逝者如斯夫不舍晝夜此之謂也
　　求雨第七十四
　　春旱求雨令縣邑以水日禱社稷山川家人祀戶無伐名木無斬山林暴
巫聚尪八日於邑東門之外為四通之壇方八尺植蒼繒八其神共工祭之以
生魚八玄酒具清酒膊脯擇巫之潔清辯利者以為祝祝齋三日服蒼衣先再
拜乃跪陳陳已復再拜乃起祝曰昊天生五穀以養人今五穀病旱恐不成實
敬進清酒膊脯再拜請雨雨幸大澍即奉牲禱以甲乙日為大蒼龍一長八丈
居中央為小龍七各長四丈於東方皆東鄉其間相去八尺小童八人皆齋三
日服青衣而舞之田嗇夫亦齋三日服青衣而立之鑿社通之於閭外之溝取
五蝦蟆錯置社之中池方八尺深一尺置水蝦蟆焉具清酒膊脯祝齋三日服
蒼衣拜跪陳祝如初取三歲雄雞與三歲豭豬皆燔之於四通神宇令民闔邑
里南門置水其外開邑里北門具老豭豬一置之於里北門之外市中亦置豭
豬一聞鼓聲皆燒豭豬尾取死人骨埋之開山淵積薪而燔之通道橋之壅塞
不行者決瀆之幸而得雨報以處一酒鹽黍財足以茅為席毋斷
　　夏求雨令縣邑以水日家人祀灶無舉土功更火浚井暴釜於壇臼杵於
術七日為四通之壇於邑南門之外方七尺植赤繒七其神送尤祭之以赤雄
雞七玄酒具清酒膊脯祝齋三日服赤衣拜跪陳祝如春辭以丙刃日為大赤
龍一長七丈居中央又為小龍六各長三丈五尺於南方皆南鄉其間相去七
尺壯者七人皆齋三日服赤衣而舞司空嗇夫亦齋三日服赤衣而立之鑿社
而通之閭外之溝取五蝦暮錯置里社之中池方七尺深一尺具酒脯祝齋衣
赤衣拜跪陳祝如初取三歲雄雞豭豬燔之四通神宇開陰閉陽如春也
　　季夏禱山陵以助之令縣邑十日壹徙市於邑南門之外五日禁男子無
得行入市家人祠中霤無舉土功聚巫市傍為之結蓋為四通之壇於中央植
黃繒五其神后稷祭之以母五玄酒具清酒膊脯令各為祝齋三日衣黃衣
皆如春祠以戊己日為大黃龍一長五丈居中央又為小龍四各長二丈五尺
於南方皆南鄉其間相去五尺丈夫五人皆齋三日服黃衣而舞之老者五人
亦齋三日衣黃衣而立之亦通社中於閭外之溝蝦蟆池方五尺深一尺他皆
如前
　　秋暴巫尪至九日無舉火事無煎金器家人祠門為四通之壇於邑西門
之外方九尺植白繒九其神少昊祭之以桐木魚九玄酒具清酒膊脯衣白衣
他如春以庚辛日為大白龍一長九丈居中央為小龍八各長四丈五尺於西
方皆西鄉其間相去九尺鰥者九人皆齋三日服白衣而舞之司馬亦齋三日
衣白衣而立之蝦蟆池方九尺深一尺他皆如前
　　冬舞龍六日禱於名山以助之家人祠井無壅水為四通之壇於邑北門
之外方六尺植黑繒六其神玄冥祭之以黑狗子六玄酒具清酒膊脯祝齋三
日衣黑衣祝禮如春以壬癸日為大黑龍一長六丈居中央又為小龍五各長
三丈於北方皆北鄉其間相去六尺老者六人皆齋三日衣黑衣而舞之尉亦
齋三日服黑衣而立之蝦蟆池皆如春
　　四時皆以水日為龍必取潔土為之結蓋龍成而發之四時皆以庚子之
日令吏民夫婦皆偶處凡求雨之大體丈夫欲藏匿女子欲和而樂
　　止雨第七十五
　　雨太多令縣邑於土日塞水瀆絕道蓋井禁婦人不得行入市令縣鄉里
皆掃社下縣邑若丞合史嗇夫三人以上祝一人鄉嗇夫若吏三人以上祝一
人里正父老三人以上祝一人皆齋三日各衣時衣具處一黍鹽美酒財足祭
社擊鼓三日而祝先再拜乃跪陳陳已復再拜乃起祝曰嗟天生五穀以養人
今淫雨太多五穀不和敬進肥牲清酒以請社靈幸為止雨除民所苦無使陰
滅陽陰滅陽不順於天天之常意在於利人人願止雨敢告於社鼓而無歌至
罷乃止凡止雨之大體女子欲其藏而匿也丈夫欲其和而樂也開陽而閉陰
闔水而開大以朱絲縈社十周衣赤衣赤幘三日罷
　　二十一年八月甲申朔丙午江都相仲舒告內史中尉陰雨太久恐傷五
穀趣止雨止雨之禮廢陰起陽書十七縣八十離鄉及都官吏千石以下夫婦
在官者咸遣婦歸女子不得至市市無詣井蓋之勿令泄鼓用牲于社祝之曰
雨以太多五穀不和敬進肥牲以請社靈社靈幸為止雨除民所苦無使陰滅
陽陰滅陽不順於天天意常在於利民願止雨敢告鼓用牲於社皆壹以辛亥
之日書到即起縣社令長若丞尉官長各城邑社嗇夫里吏正里人皆出至於
社下餔而罷三日而止未至三日天亦止
　　祭義第七十六
　　五穀食物之性也天之所以為人賜也宗廟上四時之所成受賜而薦之
宗廟敬之性也於祭之而宜矣宗廟之祭物之厚無上也春上豆實夏上尊實
秋上朹實冬上敦實豆實韭也春之所始生也尊實●也夏之所受初也朹實
黍也秋之所先成也敦實稻也冬之所畢熟也始生故曰祠善其司也夏約故
曰礿貴所受初也先成故曰嘗嘗言甘也畢熟故曰蒸蒸言眾也奉四時所受
於天者而上之為上祭貴天賜且尊宗廟也孔子受君賜則以祭況受天賜乎
一年之中天賜四至至則上之此宗廟所以歲四祭也故君子未嘗不食新新
天賜至必先薦之乃敢食之尊天敬宗廟之心也尊天美義也敬宗廟大禮也
聖人之所謹也不多而欲潔清不貪數而欲恭敬君子之祭也躬親之致其中
心之誠盡敬潔之道以接至尊故鬼享之享之如此乃可謂之能祭祭者察也
以善逮鬼神之謂也善乃逮不可聞見者故謂之察吾以名之所享故祭之不
虛安所可察哉祭之為言際也與祭然後能見不見見不見之見者然後知天
命鬼神知天命鬼神然後明祭之意明祭之意乃知重祭事孔子曰吾不與祭
如不祭祭神如神在」重祭事如事生故聖人於鬼神也畏之而不敢欺也信
之而不獨任事之而不專恃恃其公報有德也幸其不私與人福也其見於詩
曰嗟爾君子毋恆安息靜共爾位好是正直神之聽之介爾景福正直者得福
也不正者不得福此其法也以詩為天下法矣何謂不法哉其辭直而重有再
歎之欲人省其意也而人尚不省何其忘哉孔子曰書之重辭之復嗚呼不可
不察也其中必有美者焉此之謂也
　　循天之道第七十七
　　循天之道以養其身謂之道也天有兩和以成二中歲立其中用之無窮
是北方之中用合陰而物始動於下南方之中用合陽而養始美於上其動於
下者不得東方之和不能生中春是也其養於上者不得西方之和不能成中
秋是也然則天地之美惡在兩和之處二中之所來歸而遂其為也是故東方
生而西方成東方和生北方之所起西方和成南方之所養長起之不至於和
之所不能生養長之不至於和之所不能成成於和生必和也始於中止必中
也中者天地之所終始也而和者天地之所生成也夫德莫大於和而道莫正
於中中者天地之美達理也聖人之所保守也詩云不剛不柔布政優優此非
中和之謂與是故能以中和理天下者其德大盛能以中和養其身者其壽極
命男女之法法陰與陽陽氣起於北方至南方而盛盛極而合乎陰陰氣起乎
中夏至中冬而盛盛極而合乎陽不盛不合是故十月而壹俱盛終歲而乃再
合天地久節以此為常是故先法之內矣養身以全使男子不堅牡不家室陰
不極盛不相接是故身精明難衰而堅固壽考無忒此天地之道也天氣先盛
牡而後施精故其精固地氣盛牝而後化故其化良是故陰陽之會冬合北方
而物動於下夏合南方而物動於上上下之大動皆在日至之後為寒則凝在
裂地為熱則焦沙爛石氣之精至於是故天地之化春氣生而百物皆出夏氣
養而百物皆長秋氣殺而百物皆死冬氣收而百物皆藏是故惟天地之氣而
精出入無形而物莫不應實之至也君子法乎其所貴天地之陰陽當男女人
之男女當陰陽陰陽亦可以謂男女男女亦可以謂陰陽天地之經至東方之
中而所生大養至西方之中而所養大成一歲四起業而必於中中之所為而
必就於和故曰和其要也和者天之正也陰陽之平也其氣最良物之所生也
誠擇其和者以為大得天地之奉也天地之道雖有不和者必歸之於和而所
為有功雖有不中者必止之於中而所為不失是故陽之行始於北方之中而
止於南方之中陰之行始於南方之中而止於北方之中陰陽之道不同至於
盛而皆止於中其所始起皆必於中中者天地之太極也日月之所至而卻也
長短之隆不得過中天地之制也兼和與不和中與不中而時用之盡以為功
是故時無不時者天地之道也順天之道節者天之制也陽者天之寬也陰者
天之急也中者天之用也和者天之功也舉天地之道而美於和是故物生皆
貴氣而迎養之孟子曰
我善養吾疾然之氣者也謂行必終禮而心自喜常以陽得生其意也公孫之
養氣曰裏藏泰實則氣不通泰虛則氣不足熱勝則氣□寒勝則氣□泰勞則
氣不入泰佚則氣宛至怒則氣高喜則氣散憂則氣狂懼則氣懾凡此十者氣
之害也而皆生於不中和故君子怒則反中而自說以和喜則反中而收之以
正憂則反中而舒之以意懼則反中而實之以精夫中和之不可不反如此故
君子道至氣則華而上凡氣從心心氣之君也何為而氣不隨也是以天下之
道者皆言內心其本也故仁人之所以多壽者外無貪而內清淨心和平而不
失中正取天地之美以養其身是其且多且治鶴之所以壽者無宛氣於中是
故食在猿之所以壽者好引其末是故氣四越天氣常下施於地是故道者亦
引氣於足天之氣常動而不滯是故道者亦不宛氣苟不治雖滿不虛是故君
子養而和之節而法之去其群泰取其眾和高臺多陽廣室多陰遠天地之和
也故聖人弗為適中而已矣法人八尺四尺其中也宮者中央之音也甘者中
央之味也四尺者中央之制也是故三王之禮味皆尚甘聲皆尚和處其身所
以常自漸於天地之道其道同類一氣之辨也法天者乃法人之辨天之道嚮
秋冬而陰來嚮春夏而陰去是故古之人霜降而迎女在泮而殺內與陰俱近
與陽俱遠也天地之氣不致盛滿不交陰陽是故君子甚愛氣而游於房以體
天也氣不傷於以盛通而傷於不時天并不與陰陽俱往來謂之不時恣其欲
而不顧天數謂之天并君子治身不敢違天是故新牡十日而一遊於房中年
者倍新牡始衰者倍中年中衰者倍始衰大衰者以月當新牡之日而上與天
地同節矣此其大略也然而其要皆期於不極盛不相遇疏春而曠夏謂不遠
天地之數民皆知愛其衣食而不愛其天氣天氣之於人重於衣食衣食盡尚
猶有閒氣盡而立終故養生之大者乃在愛氣氣從神而成神從意而出心之
所之謂意意勞者神擾神擾者氣少氣少者難久矣故君子閑欲止惡以平意
平意以靜神靜神以養氣氣多而治則養身之大者得矣古之道士有言曰將
欲無陵固守一德」此言神無離形而氣多內充而忍饑寒也和樂者生之外
泰也精神者生之內充也外泰不若內充而況外傷乎忿恤憂恨者生之傷也
和說勸善者生之養也君子慎小物而無大敗也行中正聲嚮榮氣意和平居
處虞樂可謂養生矣凡養生者莫精於氣是故春襲葛夏居密陰秋避殺風冬
避重漯就其和也衣欲常漂食欲常饑體欲常勞而無長佚居多也凡天地之
物乘於其泰而生厭於其勝而死四時之變是也故冬之水氣東加於春而木
生乘其泰也春之生西至金而死厭於勝也生於木者至金而死生於金者至
火而死春之所生而不得過秋秋之所生不得過夏天之數也飲食臭味每至
一時亦有所勝有所不勝之理不可不察也四時不同氣氣各有所宜宜之所
在其物代美視代美而代養之同時美者雜食之是皆其所宜也故薺以冬美
而荼以夏成此可以見冬夏之所宜服矣冬水氣也薺甘味也乘於水氣而美
者甘勝寒也薺之為言濟與濟大水也夏火氣也荼苦味也乘於火氣而成者
苦勝暑也天無所言而意以物物不與群物同時而生死者必深察之是天之
所以告人也故薺成告之甘荼成告之苦也君子察物而成告謹是以至薺不
可食之時而盡遠甘物至荼成就也天所獨代之成者君子獨代之是冬夏之
所宜也春秋雜物其和而冬夏代服其宜則當得天地之美四時和矣凡擇美
之大體各因其時之所美而違天不遠矣是故當百物大生之時群物皆生而
此物獨死可食者告其味之便於人也其不可食者告殺穢除害之不待秋也
當物之大枯之時群物皆死如此物獨生其可食者益食之天為之利人獨代
生之其不可食益畜之天愍州華之間故生宿麥中歲而熟之君子察物之異
以求天意大可見矣是故男女體其盛臭味取其勝居處就其和勞佚居其中
寒煖無失適饑飽無過平欲惡度理動靜順性喜怒止於中憂懼反之正此中
和常在乎其身謂之得天地泰得天地泰者其壽引而長不得天地泰者其壽
傷而短短長之質人之所由受於天也是故壽有短長養有得失及至其末之
大卒而必讎於此莫之得離故壽之為言猶讎也天下之人雖眾不得不各讎
其所生而壽夭於其所自行自行可久之道者其壽讎於久自行不可久之道
者其壽亦讎於不久久與不久之情各讎其生平之所行今如後至不可得勝
故曰壽者讎也然則人之所自行乃與壽夭相益損也其自行佚而壽長者命
益之也其自行端而壽短者命損之也以天命之所損益疑人之所得失此大
惑也是故天長之而人傷之者其長損天短之而人養之者其短益夫損益者
皆人人其天之繼歟出其質而人弗繼豈獨立哉
　卷第十七
　　天地之行第七十八
　　天地之行美也是以天高其位而下其施藏其形而見其光序列星而近
至精考陰陽而降霜露高其位所以為尊也下其施所以為仁也藏其形所以
為神也見其光所以為明也序列星所以相承也近至精所以為剛也考陰陽
所以成歲也降霜露所以生殺也為人君者其法取象於天故貴爵而臣國所
以為仁也深居隱處不見其體所以為神也任賢使能觀聽四方所以為明也
量能授官賢愚有差所以相承也引賢自近以備股肱所以為剛也考實事功
次序殿最所以成世也有功者進無功者退所以賞罰也是故天執其道為萬
物主君執其常為一國主天不可以不剛主不可以不堅天不剛則列星亂其
行主不堅則邪臣亂其官星亂則亡其天臣亂則亡其君故為天者務剛其氣
為君者務堅其政剛堅然後陽道制命地卑其位而上其氣暴其形而著其情
受其死而獻其生成其事而歸其功卑其位所以事天也上其氣所以養陽也
暴其形所以為忠也著其情所以為信也受其死所以藏終也獻其生所以助
明也成其事所以助化也歸其功所以致義也為人臣者其法取象於地故朝
夕進退奉職應對所以事貴也供設飲食候視疢疾所以致養也委身致命事
無專制所以為忠也竭愚寫情不飾其過所以為信也伏節死難不惜其命所
以救窮也推進光榮褒揚其善所以助明也受命宣恩輔成君子所以助化也
功成事就歸德於上所以致義也是故地明其理為萬物母臣明其職為一國
宰母不可以不信宰不可以不忠母不信則草木傷其根宰不忠則姦臣危其
君根傷則亡其枝葉君危則亡其國故為地者務暴其形為臣者務著其情
　　一國之君其猶一體之心也隱居深宮若心之藏於胸至貴無與敵若心
之神無與雙也其官人上士高清明而下重瘺若身之貴目而賤足也任群臣
無所親若四肢之各有職也內有四輔若心之有肝肺脾腎也外有百官若心
之有形體孔竅也親聖近賢若神明皆聚於心也上下相承順若肢體相為使
也布恩施惠若元氣之流皮毛腠理也百姓皆得其所若血氣和平形體無所
苦也無為致太平若神氣自通於淵也致黃龍鳳皇若神明之致玉女芝英也
君明臣蒙其功若心之神體得以全臣賢君蒙其恩若形體之靜而心得以安
上亂下被其患若耳目不聰明而手足為傷也臣不忠而君滅亡若形體妄動
而心為之喪是故君臣之禮若心之與體心不可以不堅君不可以不賢體不
可以不順臣不可以不忠心所以全者體之力也君所以安者臣之功也
　　威德所生第七十九
　　天有和有德有平有威有相受之意有為政之理不可不審也春者天之
和也夏者天之德也秋者天之平也冬者天之威也天之序必先和然後發德
必先平然後發威此可以見不和不可以發慶賞之德不平不可以發刑罰之
威又可見德生於和威生於平也不和無德不平無威天之道也達者以此見
之矣我雖有所愉而喜必先和心以求其當然後發慶賞以立其德雖有所忿
而怒必先平心以求其政然後發刑罰以立其威能常若是者謂之天德行天
德者謂之聖人為人主者居至德之位操殺生之勢以變化民民之從主也如
草木之應四時也喜怒當寒暑威德當冬夏冬夏者威德之合也寒暑者喜怒
之偶也喜怒之有時而當發寒暑亦有時而當出其理一也當喜而不喜猶當
暑而不暑當怒而不怒猶當寒而不寒當德而不德猶當夏而不夏當威而不
威猶當冬而不冬也喜怒威德之不可以不直處而發也如寒暑冬夏之不可
不當其時而出也故謹善惡之端何以效其然也春秋采善不遺小掇惡不遺
大諱而不隱罪而不忽□□以是非正理以褒貶喜怒之發威德之處無不皆
中其應可以參寒暑冬夏之不失其時已故曰聖人配天
　　如天之為第八十
　　陰陽之氣在上天亦在人在人者為好惡喜怒在天者為暖清寒暑出入
上下左右前後平行而不止未嘗有所稽留滯鬱也其在人者亦宜行而無留
若四時之條條然也夫喜怒哀樂之止動也此天之所為人性命者臨其時而
欲發其應亦天應也與暖清寒暑之至其時而欲發無異若留德而待春夏留
刑而待秋冬也此有順四時之名實逆於天地之經在人者亦天也奈何其久
留天氣使之鬱滯不得以其正周行也是故天行穀朽寅而秋生麥告除穢而
繼乏也所以成功繼乏以贍人也天之生有大經也而所周行者又有害功也
除而殺殛者行急皆不待時也天之志也而聖人承之以治是故春修仁而求
善秋修義而求惡冬修刑而致清夏修德而致寬此所以順天地體陰陽然而
方求善之時見惡而不釋方求惡之時見善亦立行方致清之時見大善亦立
舉之方致寬之時見大惡亦立去之以效天地之方生之時有殺也方殺之時
有生也是故志意隨天地緩急倣陰陽然而人事之宜行者無所鬱滯且恕於
人順於天天人之道兼舉此謂執其中天非以春生人以秋殺人也當生者曰
生當死者曰死非殺物之義待四時也而人之所治也安取久留當行之理而
必待四時也此之謂壅非其中也人有喜怒哀樂猶天之有春夏秋冬也喜怒
哀樂之至其時而欲發也若春夏秋冬之至其時而欲出也皆天氣之然也其
宜直行而無鬱滯一也天終歲乃一遍此四者而人主終日不知過此四之數
其理故不可以相待且天之欲利人非直其欲利穀也除穢不待時況穢人乎
　　天地陰陽第八十一
　　天地陰陽木火土金水九與人而十者天之數畢也故數者至十而止書
者以十為終皆取之此聖人何其貴者起於天至於人而畢畢之外謂之物物
者投其所貴之端而不在其中以此見人之超然萬物之上而最為天下貴也
人下長萬物上參天地故其治亂之故動靜順逆之氣乃損益陰陽之化而搖
蕩四海之內物之難知者若神不可謂不然也今投地死傷而不騰相助投淖
相動而近投水相動而愈遠由此觀之夫物愈淖而愈易變動搖蕩也今氣化
之淖非直水也而人主以眾動之無已時是故常以治亂之氣與天地之化相
殽而不治也世治而民和志平而氣正則天地之化精而萬物之美起世亂而
民乖志僻而氣逆則天地之化傷氣生災害起是故治世之德潤草木澤流四
海功過神明亂世之所起亦博若是皆因天地之化以成敗物乘陰陽之資以
任其所為故為惡愆人力而功傷名自過也天地之間有陰陽之氣常漸人者
若水常漸魚也所以異於水者可見與不可見耳其澹澹也然則人之居天地
之間其猶魚之離水一也其無間若氣而淖於水水之比於氣也若泥之比於
水也是天地之間若虛而實人常漸是澹澹之中而以治亂之氣與之流通相
殽也故人氣調和而天地之化美殽於惡而味敗此易之物也推物之類以易
見難者其情可得治亂之氣邪正之風是殽天地之化者也生於化而反殽化
與鉉連也春秋舉世事之道夫有書天之盡與不盡王者之任也詩云天難諶
斯不易維王此之謂也夫王者不可以不知天知天詩人之所難也天意難見
也其道難理是故明陽陰入出實虛之處所以觀天之志辨五行之本末順逆
小大廣狹所以觀天道也天志仁其道也義為人主者予奪生殺各當其義若
四時列官置吏必以其能若五行好仁惡戾任德遠刑若陰陽此之謂能配天
天者其道長萬物而王者長人人主之大天地之參也好惡之分陰陽之理也
喜怒之發寒暑之比也官職之事五行之義也以此長天地之間蕩四海之內
殽陰陽之氣與天地相雜是故人言既曰王者參天地矣苟參天地則是化矣
豈獨天地之精哉王者亦參而殽之治則以正氣殽天地之化亂則以邪氣殽
天地之化同者相益異者相損之數也無可疑者矣
　　天道施第八十二
　　天道施地道化人道義聖人見端而知本精之至也得一而應萬類之治
也動其本者不知靜其末受其始者不能辭其終利者盜之本也妄者亂之始
也夫受亂之始動盜之本而欲民之靜不可得也故君子非禮而不言非禮而
不動好色而無禮則流飲食而無禮則爭流爭則亂夫禮體情而防亂者也民
之情不能制其欲使之度禮目視正色耳聽正聲口食正味身行正道非奪之
情也所以安其情也變謂之情雖持異物性亦然者故曰內也變變之變謂之
外故雖以情然不為性說故曰外物之動性若神之不守也積習漸靡物之微
者也其入人不知習忘乃為常然若性不可不察也純知輕思則慮達節欲順
行則倫得以諫爭靜為宅以禮義為道則文德是故至誠遺物而不與變躬
寬無爭而不以與俗推眾強弗能入蜩蛻瘺穢之中含得命施之理與萬物頡
徙而不自失者聖人之心也
　　名者所以別物也親者重疏者輕尊者文卑者質近者詳遠者略文辭不
隱情明情不遺文人心從之而不逆古今通貫而不亂名之義也男女猶道也
人生別言禮義名號之由人事起也不順天道謂之不義察天人之分觀道命
之異可以知禮之說矣見善者不能無好見不善者不能無惡好惡不能堅守
故有人道人道者人之所由樂而不亂復而不厭者萬物載名而生聖人因其
象而命之然而可易也皆有義從也故正名以名義也物也者洪名也皆名也
而物有私名此物也非夫物故曰萬物動而不形者意也形而不易者德也樂
而不亂復而不厭者道也